Persatuan pengilang tolak dakwaan persalahkan kilang berhubung lonjakan Covid-19

Persatuan pengilang mewakili 10,000 syarikat hari ini menolak dakwaan yang tersebar luas kononnya sektor pembuatan perlu dipersalahlan kerana menjadi punca peningkatan jangkitan Covid-19.Dalam sebuah kenyataan, Persekutuan Pengilang-Pengilang Malaysia (FMM) memetik kementerian kesihatan majoriti kes positif Covid-19, terutama kes yang dicatat tahun ini adalah berpunca daripada jangkitan sporadik dan bukan daripada kluster kilang.“Walaupun perlu diakui risiko jangkitan-jangkitan di kilang tidak boleh diketepikan, tertama ketika peratusan kes-kes sporadik dan virus yang berada dalam komuniti, hal ini sudah tentu tidak boleh disamakan dengan kekurangan pematuhan SOP Covid-19 di kilang-kilang, ia adalah kesimpulan yang tidak adil.Ia turut menambah sektor pembuatan adalah antara tunggak utama perkembangan ekonomi, dan menyifatkan impak penutupan kilang sebagai sangat “menyakitkan”.“Perniagaan tidak boleh dilangsungkan jika operasi kilang ditutup atau kapasitinya dikurangkan, ia akan membawa kepada kesan-kesan yang menjejaskan ekonomi dengan kehilangan pekerjaan kerana rantaian pembekalan yang besar dan jaringan yang terlibat dalam sektor pengilangan.”“Sebagai pemangkin pertumbuhan yang menyumbang sekitar 23% dari KDNK termasuk 86% daripada keseluruhan eksport dan sumber permintaan utama untuk output daripada sektor ekonomi yang lain, sangat jelas sektor pengilangan mesti dibenarkan untuk terus beroperasi di tengah-tengah pandemik Covid- 19,” katanya.“Perniagaan tidak boleh dilangsungkan jika operasi kilang ditutup atau kapasitinya dikurangkan, ia akan membawa kepada kesa-kesan yang menjejaskan ekonomi dengan kehilangan pekerjaan kerana rantaian pembekalan yang besar dan jaringan yang terlibat dalam sektor pengilangan.”Katanya, virus itu masih boleh menular di kawasan kilang melalui kes sporadik tidak bergejala walaupun terdapat SOP dan langkah pencegahan dilaksanakan.Soh berkata sumber-sumber jangkitan itu sering tidak dapat dikesan dalam masyarakat di mana kemungkinan besar ia berasal.Sebaliknya, katanya, jangkitan dikesan di kilang-kilang di mana satu jangkitan berkaitan komuniti dalam kalangan pekerja membawa kepada pengesanan saringan lebih banyak pekerja melalui pengesanan kontak rapat.“Ia kemudian dilaporkan sebagai kluster tempat kerja oleh pihak berkuasa, sehingga menimbulkan salah faham bahawa tempat kerja, terutama kilang, adalah sumber utama jangkitan.”Beliau mendesak kerajaan untuk menutup perniagaan-perniagaan tertentu di mana kes Covid-19 dikesan dan bukannya mengumumkan perintah kawalan pergerakan diperketatkan di seluruh kawasan.“Mengenakan syarat operasi yang ketat terhadap semua perniagaan adalah tidak adil kepada syarikat yang tidak terjejas terutama syarikat yang mempunyai rekod bersih dan mengekalkan tahap SOP yang tinggi dan langkah pencegahan di tempat kerja,” katanya.“Kepentingan sektor pengilangan dalam ekonomi Malaysia mesti dihargai oleh semua pihak.”


Pencalonan semula Najib risiko kepada Umno, kata penganalisis

Penganalisis politik memberikan amaran sebarang langkah yang diambil bekas perdana menteri, Najib Razak untuk dicalonkan semula pada Pilihan Raya Umum ke-15 (PRU15) bakal menyebabkan Umno berisiko berdepan pilihan raya kecil di Pekan, sekali gus mencacatkan usaha parti itu mendapatkan sebanyak mungkin kerusi, selain memberi implikasi negatif kepada negara.Mujibu Abd Muis dari Universiti Teknologi Mara (UiTM) berkata, pencalonan  Najib mempertahankan kerusi Pekan itu harus dilihat dari sudut undang-undang, memandangkan beliau sudahpun disabitkan bersalah terhadap tujuh pertuduhan pecah amanah, salah guna kedudukan dan pengubahan wang haram dana SRC International.“Sekiranya Najib tidak dapat mengubah keputusan dan tidak mendapat pengampunan diraja, maka ada kebarangkalian plihan raya kecil perlu diadakan semula sekiranya Najib berjaya mempertahankan kerusi Pekan pada PRU15,” kata pensyarah sains politik itu kepada MalaysiaNow.“Walaupun Umno yakin boleh menang kerusi Pekan, dalam konteks hendak menjadi kerajaan, Umno harus mendapat jumlah kerusi yang jitu untuk membentuk kerajaan. Pengundian semula (kerusi Pekan) tidak akan membantu Umno.”Pada Julai tahun lepas, Najib dijatuhi hukuman penjara 12 tahun dan denda RM10 juta oleh Hakim Mahkamah Tinggi Mohd Nazlan Ghazali.Dalam satu temu bual bersama Reuters baru-baru ini, Najib menyatakan hasrat untuk dicalonkan semula pada PRU15.Pada pilihan raya umum 2018, beberapa ahli politik dibatalkan pencalonan atau tidak mencalonkan diri berikutan kes mahkamah yang sedang dihadapi.Antaranya bekas ahli Parlimen Pandan, Rafizi Ramli yang ketika itu berhadapan perbicaraan di bawah Akta Bank dan Institusi-Institusi Kewangan (BAFIA), dan bekas ahli Parlimen Batu, Chua Tian Chang yang hilang kelayakan bertanding apabila pegawai pengurus pilhan raya membatalkan kertas pencalonannya ekoran satu kes mahkamah.Najib dan sekumpulan lagi pemimpin Umno termasuk presidennya, Ahmad Zahid Hamidi digelar kluster mahkamah kerana mempunyai pelbagai kes undang-undang berkait rasuah dan pengubahan wang haram.Mujibu berkata, selain sudut memenangi kerusi, aspek reputasi negara juga perlu diambil kira oleh Umno.“Saya tidak fikir pencalonan Najib ini bagus dari sudut integriti.“Sekiranya Umno mengekalkan gologan yang digelar kleptokrat, ia menghantar isyarat yang tidak baik tentang hala tuju negara,” katanya.Umno masih dikuasai ‘warlord’Mujibu melahirkan kegusaran mengenai keadaan daya saing ekonomi negara yang sudahpun terkesan disebabkan ketidakstabilan politik dan pandemik Covid-19.Katanya, Malaysia sedang terkial-kial untuk bersaing dengan negara jiran dan pencalonan Najib dilihat menambahkan lagi cabaran kepada ekonomi negara apabila pelabur asing bakal mempertikaikan integriti kerajaan.Pencalonan Najib juga bakal membawa persepsi bahawa Umno merupakan parti yang tidak berubah atau sukar berubah.Katanya, ia merupakan isyarat bahawa budaya politik “warlord” (hulubalang) dan feudalisme masih tebal dalam parti Melayu itu.Umno dan Barisan Nasional tewas pada PRU14 buat pertama kalinya dalam sejarah Malaysia pada 2018.Namun parti itu kembali semula ke tampuk pemerintahan selepas pembentukan kerajaan Perikatan Nasional (PN) pada Mac 2020, susulan peletakan jawatan Dr Mahathir Mohamad.Pengarah Eksekutif Ilham Centre Hisommudin Bakar berkata, dua faktor utama yang akan menentukan pencalonan beliau ialah presiden Umno yang akan menandatangani watikah calon demgan melihat keboleh menangan Najib, dan faktor perundangan.“Jika merujuk kepada budi bicara pegawai Suruhanjaya Pilihan Raya pada hari penamaan calon, keadaan ini masih berisiko dan terdedah kepada bantahan calon lain yang mungkin tidak berpuas hati dengan pencalonan beliau,” katanya kepada MalaysiaNow.Hisommudin dan Mujibu bersetuju kebarangkalian Najib untuk mengekalkan kerusi di Pekan adalah tinggi.Bagi Hisommudin, pencalonan semula Najib dilihat sebagai strategi menarik semula segmen undi protes yang memberi undi kepada pembangkang pada PRU14 lepas.Bagaimanapun katanya, imej Najib bakal memberi kesan kepada pengundi di kawasan campuran yang undi bukan Melayu menjadi penentu.Selain itu, Umno perlu memberikan justifikasi sekiranya Najib dan kumpulan kluster mahkamah benar-benar dicalonkan semula.“Sebarang keputusan dan riskio perlu dinilai oleh strategis Umno bagi memberikan formula kemenangan kepada parti Melayu itu,” katanya.Bagi Mujibu, Umno juga berisiko kehilangan pengundi muda pada PRU15 sekiranya masih mengekalkan muka lama seperti Najib kerana cabaran terbesar ialah untuk mencari bagaimana mereka boleh mereformasikan parti dan meyakinkan rakyat tentang keterbukaan, ketelusan dan mesra orang muda.


Atlet berdarah kacukan dari luar negara mungkin dipertimbang ke Olimpik Paris 2024

Atlet berdarah kacukan dari luar negara yang mempunyai prestasi baik, mungkin akan dipertimbangkan untuk mewakili kontinjen Malaysia memburu pingat di Sukan Olimpik Paris 2024.
Pengerusi Jawatankuasa Pemantauan Program Gold Paris 2024 Mohamad Norza Zakaria berkata ia merupakan antara perkara yang dibincangkan pada mesyuarat jawatankuasa berkenaan hari ini.
“Jawatankuasa akan mengambil pendekatan terbuka, dalam kemungkinan mengenal pasti atlet yang berpengkalan di luar negara yang mempunyai pertalian keluarga dan asal usul dari Malaysia, yang mempunyai prestasi terkini selaku pesaing di peringkat dunia,” katanya menerusi kenyataan pada malam ini.
Sebagai contoh, pemain berdarah kacukan seperti Brendan Gan, Matthew Davies, Darren Lok dan Corbin Ong, sudah lama beraksi bersama skuad Harimau Malaya, manakala pemain kelahiran Gambia Mohamadou Sumareh, Guilherme de Paula (Brazil) dan Liridon Krasniqi (Kosovo) turut menyarung jersi kebangsaan sebagai pemain naturalisasi.
Sementara itu, jawatankuasa itu juga telah membuat keputusan untuk memperketatkan kriteria pemilihan atlet ke pentas terunggul dunia itu, dengan memberi tumpuan khusus kepada jenis sukan, acara dan atlet yang berupaya menjelmakan kilauan pingat emas di Paris 2024.
“Antara kriteria pemilihan ke Program ‘Gold Paris 2024’ yang dibincangkan ialah mereka yang pernah memenangi pingat di Tokyo 2020 dan menduduki kelompok ranking 10 terbaik dunia. Pencapaian memenangi pingat pada Sukan Komanwel dan Sukan Asia turut menjadi asas pemilihan, serta memiliki prestasi terkini yang meyakinkan,” katanya.
Mohamad Norza berkata, perkhidmatan sokongan terbaik seperti kejurulatihan, program latihan dan pendedahan pertandingan peringkat antarabangsa serta bantuan dari aspek sains, teknologi dan perubatan sukan akan disediakan kepada kumpulan atlet yang terpilih ke program itu dalam mengejar impian emas pertama Olimpik.
Majlis Sukan Negara (MSN) juga telah diminta untuk melihat potensi menggunakan kepakaran teknikal yang dapat menggemblengkan program latihan dan perkhidmatan sokongan terbaik, termasuk dalam aspek ‘performance lifestyle’ untuk memastikan atlet dapat pamer prestasi terbaik dan semangat juang tinggi.
“Pada masa sama, jawatankuasa akan turut memberi tumpuan kepada perkembangan dan keberkesanan beberapa projek penyelidikan, khususnya yang diterajui Institut Sukan Negara (ISN), yang bermatlamat membantu mempertingkat prestasi atlet dalam Program ‘Gold Paris 2024’ ini,” tambahnya.
Beliau berkata MSN akan menganjurkan Bengkel Perancangan Program ‘Gold Paris 2024’ pada 24 Okt ini bersama wakil persatuan, jurulatih dan atlet, dengan hasil dapatan bengkel bakal dibentangkan pada mesyuarat kedua Jawatankuasa Pemantau pada November depan.
Jawatankuasa itu turut dianggotai Ketua Pengarah MSN Ahmad Shapawi Ismail, Ketua Pegawai Eksekutif ISN Ahmad Faedzal Md Ramli dan legenda badminton negara Lee Chong Wei, manakala beberapa ahli tambahan dijangka akan dilantik nanti.


PH lakukan pendakwaan terpilih terhadap saya dan lebih 20 pemimpin BN, kata Zahid

Ahmad Zahid Hamidi sekali lagi menegaskan di Mahkamah Tinggi bahawa kerajaan Pakatan Harapan (PH) melakukan pendakwaan terpilih yang bermotifkan politik terhadapnya dan lebih 20 pemimpin Barisan Nasional (BN) selepas Pilihan Raya Umum ke-14 (PRU14).
Zahid, 69, berkata apabila BN gagal membentuk kerajaan pada 2018, beliau dan pemimpin lain termasuk Najib Razak, Ahmad Maslan dan Tengku Adnan Tengku Mansor telah diheret ke mahkamah atas kesalahan jenayah.
“Yang Arif, saya sedari bahawa pada 9 Mei 2018, apabila kerajaan di bawah BN telah gagal memperoleh kerusi yang cukup untuk membentuk kerajaan, maka gabungan parti lain ambil alih dan dalam bulan Jun (2018) laporan Suruhanjaya Pencegahan Rasuah Malaysia (SPRM) telah dibuat kepada saya,” katanya.
Bekas timbalan perdana menteri itu berkata demikian ketika pemeriksaan semula oleh peguamnya, Ahmad Zaidi Zainal ketika membela diri atas 47 pertuduhan, iaitu 12 kes pecah amanah, lapan rasuah dan 27 pengubahan wang haram, membabitkan puluhan juta ringgit milik dana Yayasan Akalbudi (YAB).
Menurut Zahid, apabila gabungan baru PH mengambil alih, pertuduhan terhadap 15 individu di mahkamah telah ditarik balik antaranya ahli Parlimen Bagan Lim Guan Eng, Ahli Parlimen Sungai Buloh R Sivarasa, naib presiden PKR ketika itu Rafizi Ramli dan beberapa individu lain.
“Kalau ini bukan pertuduhan bermotifkan politik, saya tidak tahu apakah lagi istilah lain yang digunakan? Yang dituduh ditarik balik (kes) oleh peguam negara ketika itu, manakala individu dari parti yang kalah diheret ke mahkamah untuk dituduh.
“Apa yang mahu saya sebut di sini ialah keyakinan kami kepada mahkamah yang adil serta sistem perundangan yang betul,” kata ahli Parlimen Bagan Datuk itu.
Zahid berkata kertas laporan dalam siasatan sepatutnya mengutamakan untuk menyiasat isu yang merosakkan sistem keadilan dan penguatkuasaan, bukannya dijadikan sebagai satu langkah untuk membalas dendam oleh pemimpin yang mengambil alih kerajaan.
Kepada soalan Ahmad Zaidi sama ada beliau diugut secara halus atau kasar contohnya oleh perdana menteri dan timbalan perdana menteri berhubung kes YAB, Ahmad Zahid berkata:
“Tidak spesifik diugut perkara yang berhubung kait dengan YAB tetapi ugutan pada jawatan yang saya pegang dalam parti apabila saya jalankan tugas sebagai Presiden Umno”.
“Seorang yang telah jadi perdana menteri ketika itu iaitu Tun (Dr) Mahathir (Mohamad) menyatakan beliau mahu jumpa saya dan ugutan yang dibuat jika saya tidak keluar parti dan membubarkan Umno, sesuatu akan dilakukan kepada saya, tentulah pertuduhan yang dibuat kepada saya ekoran daripada ugutan itu,” katanya.
Katanya Dr Mahathir mengakui di dalam beberapa media bahawa beliau memintanya (Zahid) keluar parti dan membubarkan Umno dan pengakuan tersebut merupakan bukti yang kukuh.
Perbicaraan di hadapan hakim Collin Lawrence Sequerah bersambung.


Apakah Malaysia bakal mempunyai ketua menteri wanita pertama?

Suasana sebuah rumah kampung di tepi sebatang jalan itu kebiasaannya tenang sahaja.Namun bersempena Pilihan Raya Negeri (PRN) Melaka ini, bendera berwarna biru gelap Perikatan Nasional (PN) terpacak di pagar rumah itu.Rumah itu dijadikan bilik gerakan PN bagi kerusi Dewan Undangan Negeri (DUN) Tanjung Bidara.Khemah dipasang bagi memudahkan jentera PN berkumpul dan menyusun aktiviti kempen.Kenderaan Mercedes putih menyusur masuk ke perkarangan rumah membawa calon PN di kerusi itu, Mas Ermieyati Samsudin.Wanita berusia 44 tahun itu menaip sesuatu di telefon bimbit miliknya.Beliau baru selesai melawat sebuah dewan yang dalam pembinaan di DUN itu dan ingin berkongsi aktivitinya di media sosial.Kekangan SOP Covid-19 bermakna beliau dan calon-calon wajib memaksimakan penggunaan platform dalam talian untuk berkempen.Mas Ermieyati memeriksa poster pilihan raya dalam menghadapi kempen di Tanjung Bidara.Ketika ditemui, beliau yang juga timbalan menteri di Jabatan Perdana Menteri itu menjelaskan rasional mengapa bertanding pada PRN Melaka kali ini.“Sebenarnya tiada keperluan untuk saya bertanding pada PRN sebab saya sudah pun menjadi ahli Parlimen dan timbalan menteri.“Tetapi saya hendak sumbangkan kerusi untuk PN. Saya rasa PRN kali ini cukup penting kerana dia memberikan satu simbol untuk PRU-15 nanti,” katanya dalam wawancara bersama MalaysiaNow.Selama dua penggal menjadi ahli Parlimen Masjid Tanah, Mas berkata menerusi bacaan politiknya mengenai undi Melayu, senario politik sudah berbeza berbanding tiga tahun lepas yang boleh memungkinkan peralihan pengundi Melayu daripada Barisan Nasional (BN) kepada PN.Pengundi Melayu mewakili 95% daripada 10,000 pengundi di DUN tersebut yang terletak di bawah Parlimen Masjid Tanah yang diwakilinya.“Pertamanya jenama PN itu sendiri, imej yang ditonjolkan Pengerusi PN yang juga mantan perdana menteri (Muhyiddin Yassin). Semasa pandemik melanda beliau fokus membantu rakyat.“Begitu juga dengan imej integriti dan bersih yang ditonjolkan beliau akan memberikan ‘wow factor’,” katanya.Cakap-cakap politik di Melaka tidak lepas daripada persoalan siapa bakal menduduki Seri Bendahara, kediaman rasmi ketua menteri negeri bersejarah itu.Ini kerana calon ketua menteri masih tidak diumumkan oleh blok-blok yang bertanding. Parti komponen dalam Pakatan Harapan (PH) masih berbelah-bahagi antara mereka, dengan DAP menggesa bekas ketua menteri, Adly Zahari dinaikkan semula ke jawatan itu.Manakala Presiden PKR Anwar Ibrahim pula dilaporkan masih berteka-teki antara calon DUN Paya Rumput, Shamsul Iskandar Md Akin atau bekas ketua menteri, Idris Haron yang mewakili parti itu di kerusi Asahan.Bekas perdana menteri yang juga penasihat BN Najib Razak pula mengumumkan bekas ketua menteri, Sulaiman Md Ali yang ditumbangkan baru-baru ini menjadi calon tunggal daripada blok itu.Mas Ermieyati berbincang dengan aktivis gabungan Perikatan Nasional mengenai kempennya di Tanjung Bidara.Bagaimanapun cakap-cakap di lapangan mengatakan Pengerusi BN Melaka Ab Rauf Yusoh juga merupakan calon ketua menteri.PN juga tidak mengumumkan calon ketua menteri, namun ramai yang menganggap Mas sebagai calon disebabkan tindakannya bertanding pada PRN Melaka.“Tugas saya hanya untuk menangkan kerusi Tanjung Bidara, itu hasrat dan amanah oleh pucuk pimpinan parti,” katanya ketika mengulas mengenai kebarangkalian beliau menjadi ketua menteri.Jika ia benar-benar terjadi, Mas yang pernah memegang jawatan ketua Puteri Umno juga bakal melakar sejarah menjadi ketua menteri wanita yang pertama bukan sahaja untuk Melaka, malahan di Malaysia.Apatah lagi dengan peratusan calon wanita pada PRN kali ini tidak terlalu ramai, bahkan jauh daripada jumlah 30% yang diperjuangkan oleh aktivis dan pemimpin wanita.Mas berkata, fokusnya ialah beberapa aspek kehidupan warga Tanjung Bidara, utamanya pelancongan yang membawa hasil yang cukup besar kepada negeri itu.“Tanjung Bidara cukup berpotensi. Orang ramai boleh mandi di sepanjang pantai, tidak seperti pantai Klebang atau Jasin. Ekonomi cukup penting selepas dua tahun pandemik, orang hilang kerja, terpaksa jual rumah.”Selain itu, beliau juga mahu memikirkan bagaimana mempelbagaikan sumber pendapatan nelayan yang kini berdepan cabaran kekurangan hasil tangkapan.Mas berdepan dua lagi lawan, Zainal Hassan daripada PH dan Rauf mewakili BN dalam pertandingan tiga penjuru 20 November ini.Beliau yang pernah “bernaung” di bawah Rauf ketika dalam Umno itu bagaimanapun tidak merasakannya sebagai sesuatu yang luar biasa.“Ini bukan kali pertama, sudah banyak berlaku pertembungan begitu, itu adalah normal,” katanya yang mengakui Rauf merupakan seorang yang disegani.Mas juga “bertembung” dengan Najib Razak dalam dunia maya sebelum ini apabila usikannya mengenai pasukan bola sepak dibalas bekas perdana menteri itu.“Dia bekas bos saya. Najib seorang yang baik, saya hormat dia sebagai bekas PM.“Saya sengaja usik dia dengan MU dan Liverpool,” katanya merujuk kepada hantaran beliau di laman Facebook mengenai pasukan bola sepak disokong Najib yang kalah besar kepada Liverpool baru-baru ini.


Lebih penting lulus penyertaan Sweden, Finland segera, kata ketua Nato

Ketua Pertubuhan Perjanjian Atlantik Utara (Nato) berpendapat bahawa adalah lebih penting permohonan Finland dan Sweden untuk menyertai perikatan itu sejak tahun lepas disahkan secepat mungkin berbanding secara bersama.
Ini bertujuan bagi memberi jaminan keselamatan yang lebih besar susulan pencerobohan Rusia ke atas Ukriane.
Usaha negara-negara Scandianavia untuk menyertai pakatan 30 anggota, yang membekalkan senjata api kepada Kyiv bagi menentang tentera Presiden Vladimir Putin, sudah mendapat persetujuan semua anggota kecuali Hungary dan Turkiye.
Presiden Turkiye Recep Tayyip Erdogan khususnya membantah permohonan Sweden kerana ia terdiri daripada ahli Parti Pekerja Kurdish (PKK) yang disifatkan Ankara sebagai pengganas.
Pegawai Barat berkata mereka lebih suka kedua-dua negara menyertai Nato secara bersama, sebahagiannya kerana lebih mudah untuk mengintegrasikan mereka pada masa yang sama ke dalam struktur ketenteraan.
Tetapi Setiausaha Agung Nato Jens Stoltenberg, yang bertemu dengan menteri pertahanan di Brussels, mencadangkan itu adalah perkara kedua.
"Persoalan utama bukanlah sama ada Finland dan Sweden disahkan bersama. Persoalan utama ialah kedua-duanya disahkan sebagai ahli penuh secepat mungkin," katanya kepada pemberita.
"Saya yakin kedua-duanya akan menjadi ahli penuh dan saya bekerja keras untuk memastikan kedua-duanya negara itu disahkan secepat mungkin."
Dua ahli baharu di sayap timur lautnya akan mengukuhkan pengaruh Nato pada saat genting apabila pertubuhan itu terlibat dalam pertempuran dengan Rusia.
'Apa yang kedua-dua negara mahu'
Sweden dan Finland sudah lama tidak bersekutu tetapi kini mahukan perlindungan pertahanan kolektif Nato.
Finland mempunyai sempadan 1,300km (810 batu) dengan Rusia, dan pulau Gotland Sweden terletak 300km (186 batu) dari rumah Armada Baltik Rusia di enklaf Kaliningrad di Rusia.
Perdana Menteri Sweden Ulf Kristersson pada sidang akhbar di Stockholm memaklumkan bahawa alasan "jelas", seperti kerjasama pertahanan yang sudah erat antara Sweden dan Finland, menjadikannya bergabung bersama adalah lebih baik.
“Itulah yang kedua-dua negara mahukan,” katanya.
"Tetapi semua ini tidak mengubah fakta bahawa Turkiye tetap keputusannya... persoalannya terletak pada Turkiye."
Semasa lawatan ke Stockholm semalam, Menteri Luar Jerman Annalena Baerbock berkata beliau berharap kedua-dua negara itu masih boleh menyertai perikatan tersebut secepat mungkin dan "berganding bahu" memandangkan respons Sweden kepada Turkiye hanya berhubung kebimbangannya.
Stoltenberg berkata Sweden dan Finland sudah lebih dekat dengan Nato dalam beberapa bulan kebelakangan ini dan menyatakan bahawa semua ahli perikatan meluluskan jemputan untuk menyertainya.


Jepun kutuk pencerobohan belon China ke atas ruang udaranya

Pencerobohan ke atas ruang udara Jepun oleh belon pengawasan milik China sama sekali tidak boleh diterima, kata jurucakap kerajaan pada Rabu.
Kementerian Pertahanan Jepun berkata pada Selasa ia mengesyaki belon pengawasan China telah memasuki wilayah Jepun sekurang-kurangnya tiga kali sejak 2019.
"Hasil siasatan lanjut mengenai objek terbang berbentuk belon tertentu yang disahkan di ruang udara Jepun pada masa lalu, adalah sangat disyaki bahawa ia adalah belon pengawasan tanpa pemandu dari China," kata Ketua Setiausaha Kabinet Hirokazu Matsuno kepada pemberita.
Kerajaan Jepun sedang menimbangkan keperluan melonggarkan penggunaan senjata untuk mempertahankan diri daripada pencerobohan ruang udaranya, lapor agensi berita Kyodo pada Rabu.
Perhatian terhadap pencerobohan di ruang udara Jepun meningkat sejak Amerika Syarikat menembak jatuh belon China awal bulan ini selain memberi taklimat kepada pegawai dari 40 negara mengenai objek tersebut.


23.8% populasi kanak-kanak terima dos pertama vaksin

Sebanyak 846,486 individu atau 23.8% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sejumlah 14,578,408 atau 62.0% populasi dewasa di dalam negara pula telah menerima dos penggalak Covid-19 dan seramai 22,948,424 atau 97.5% lengkap vaksinasi manakala 23,228,204 atau 98.7% telah menerima sekurang-kurangnya satu dos.Bagi remaja berusia 12 hingga 17 tahun, sejumlah 2,800,661 individu atau 90% daripada kumpulan itu telah melengkapkan vaksinasi mereka manakala 2,894,898 atau 93% menerima sekurang-kurangnya satu dos vaksin.Sebanyak 101,136 dos vaksin telah diberikan semalam melibatkan 42,144 suntikan dos pertama, 537 suntikan dos lengkap dan 58,455 suntikan dos penggalak menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 67,089,834 dos.Sementara itu, menurut portal GitHub KKM, 40 kes kematian akibat Covid-19 direkodkan semalam dengan Kedah mencatatkan lapan kes, diikuti Johor dan Pulau Pinang masing-masing lima kes, masing-masing empat kes di Perak dan Sabah, tiga kes masing-masing di Kelantan dan Pahang.Kuala Lumpur, Selangor dan Melaka pula merekodkan masing-masing dua kes dan satu kes masing-masing di Negeri Sembilan dan Terengganu.


‘Zahid suruh kami sokong Anwar’, dedah pemimpin Wanita Umno

Orang kuat Umno Perlis Shahidan Kassim tetap tidak mengaku kalah selepas langkah presiden parti itu memecat sekali gus menggantikan beliau dengan orang lain daripada jawatan pengerusi badan perhubungan Umno Perlis dan berikrar akan mendedahkan segala usaha pemimpin utama parti itu mengumpulkan sokongan bagi menyokong Presiden PKR Anwar Ibrahim.Beberapa jam selepas berita pemecatan beliau, Shahidan berkata kepada media beliau akan mendedahkan butiran usaha Ahmad Zahid Hamidi tersebut.Beliau berkata dirinya memilih untuk merahsiakan perkara tersebut, namun dalam sebuah temu bual dengan MalaysiaNow, beliau memberi isyarat untuk mendedahkannya kepada orang ramai.“Sebenarnya saya mengetahui banyak benda tapi semua saya simpan untuk menjaga keharmonian parti.” kata ShahidanTahun lalu, Zahid dan bekas perdana menteri Najib Razak yang lantang mengkritik Perdana Menteri Muhyiddin Yassin telah bersama-sama menulis surat kepada istana bagi menyatakan sokongan mereka kepada Anwar dalam usahanya menjadi perdana menteri.Kedua-dua mereka turut dipercayai merancang gesaan dalam Perhimpunan Agung Umno (PAU) baru-baru ini untuk memutuskan hubungan dengan Bersatu dan Perikatan Nasional (PN), namun gesaan tersebut tidak menyebabkan menteri-menteri Umno meletak jawatan dari Kabinet kerajaan.Shahidan yang merupakan antara pemimpin Umno yang membantah langkah memutuskan kerjasama dengan Bersatu berkata beliau tidak akan menunggu terlalu lama untuk mendedahkan kegiatan presiden Umno itu.Menurutnya, Zahid dan sekutunya sememangnya menjalankan usaha “mendapatkan tandatangan” dalam kalangan ahli Parlimen Umno untuk menyokong Anwar.“Memang ada bukti depa suruh orang tu sign, orang ni sign,” katanya kepada MalaysiaNow baru-baru ini.Pemimpin kanan Wanita Umno turut mengesahkan kepada MalaysiaNow mengenai dakwaan Shahidan tersebut.Exco Wanita Umno Shamsiah M Yassin berkata Zahid telah mendekati sayap parti itu untuk memujuk mereka menyokong Anwar sebagai perdana menteri.“Dia (Zahid) suruh kami sokong Anwar. Kita kata ‘no way’. Dia suruh sebelum ni sokong Anwar, kita kata kita tak akan ambil Anwar,” katanya kepada MalaysiaNow.Akibat keengganan beliau memutuskan hubungan dengan PN, Shahidan teruk dipersenda perwakilan Umno ketika PAU yang diadakan bulan lalu sewaktu memberi ucapan yang tidak disiarkan secara langsung.Kejadian tersebut turut dirakam dalam klip audio perbualan telefon antara Zahid dan Anwar yang didengar senang hati dengan hasil keputusan PAU.Shahidan berpendirian bahawa Umno perlu bekerjasama dengan Bersatu selagi Parlimen belum dibubarkan sejajar dengan keputusan Majlis Tertinggi Umno awal tahun ini.Namun, Shahidan berkata walaupun beliau tidak setuju dengan gesaan Zahid supaya parti itu putuskan kerjasama dengan PN, beliau jelas tetap mendukung presiden parti itu.“Masa Perhimpunan Agung baru ni semua negeri tak nyatakan sokongan kepada presiden, saya seorang sahaja kata sokong Zahid.“Saya kata menyokong PN sampai pilihan raya depa ‘boo’ jadi maknanya orang yang boo itu, orang yang tak tau apa-apa hanya tau boo sahaja.”Pemecatan Shahidan itu dilihat sebagai sebahagian usaha Zahid untuk membersihkan Umno pengkritiknya dari dalam Umno.Pada Januari, Annuar Musa turut dipecat daripada jawatan setiausaha agung Barisan Nasional kerana mengkritik Zahid disusuli penggantungan keanggotaan timbalan pengerusi Umno Putrajaya Tun Faisal Ismail Aziz.Shamsiah berkata, Zahid selaku presiden parti tidak mempunyai formula untuk memenangkan Umno pada Pilihan Raya Umum ke-15 (PRU15) nanti.“Saya biasa berjumpa dia (Zahid), masa sebelum Umno desak nak buat PRU15 bulan Mac, saya pergi jumpa dia, saya kata nak menang macam mana dengan keadaan sebelum tu baru sahaja pecat Annuar Musa. What’s wrong with you?“Kenapa gaduh dengan semua orang? Sekarang ni saya nak cakap apa dengan orang bawah? Saya nak cakap macam mana dengan orang Umno?“Dia diam, tak boleh jawab. diri sendiri pun tiada formula. Nak menang PRU15 tapi banyak lagi kerja tak selesai.”


Rafizi nafi PKR tawar PAS sertai kerajaan campuran

Timbalan Presiden PKR Rafizi Ramli menafikan dakwaan Presiden PAS Abdul Hadi Awang bahawa PKR ada menawarkan parti itu untuk menyertai kerajaan campuran.
Sebaliknya, Rafizi yang juga Ahli Parlimen Pandan berkata pihaknya juga tidak tahu bagaimana dakwaan itu timbul sedangkan beliau terlibat secara langsung dalam pembentukan kerajaan selepas Pilihan Raya Umum ke-15 (PRU-15) lepas.
"Saya tak pernah dengar (dakwaan PAS ditawarkan masuk Kerajaan Perpaduan) (sedangkan) saya adalah antara tiga individu dalam PKR yang banyak merundingkan pembentukan kerajaan selain (Presiden PKR) Anwar Ibrahim dan (Setiausaha Agung PKR) Saifuddin Nasution Ismail.
“Saya tidak tahu ini cerita zaman bila tapi saya boleh bagi tahu, sepanjang saya terlibat dalam pembentukan kerajaan, saya tidak tahu langsung tentang perkara ini (tawaran), kecualilah ada sesiapa yang lain (yang buat tawaran)," katanya kepada pemberita di Iskandar Puteri semalam.
Rafizi yang juga Menteri Ekonomi berkata demikian selepas menghadiri sesi libat urus Kajian Separuh Penggal Rancangan Malaysia Ke-12 2021-2025 di Majlis Bandaraya Iskandar Puteri, di Iskandar Puteri semalam.
Kelmarin, Abdul Hadi dipetik sebagai berkata pernah dihubungi beberapa kali oleh “orang tertentu” yang didakwa menawarkan PAS menyertai kerajaan campuran.


Adun Tronoh diperintah bela diri tuduhan rogol pembantu rumah

Mahkamah Tinggi hari ini memerintahkan Ahli Dewan Undangan Negeri (Adun) Tronoh Paul Yong Choo Kiong membela diri atas pertuduhan merogol pembantu rumah warga Indonesia, dua tahun lepas.Hakim Abdul Wahab Mohamed membuat keputusan itu selepas mendapati pihak pendakwaan berjaya membuktikan kes prima facie ke atas tertuduh di akhir kes pendakwaan.Mahkamah menetapkan 15 dan 16 Februari depan untuk Yong, 51, membela diri.Yong didakwa merogol pembantu rumah berusia 23 tahun itu di sebuah bilik di tingkat atas rumahnya di Meru Desa Park, antara 8.15 malam hingga 9.15 malam, pada 7 Julai 2019.Pertuduhan mengikut Seksyen 376 (1) Kanun Keseksaan yang membawa hukuman penjara sehingga 20 tahun dan boleh dikenakan sebat, jika sabit kesalahan.Hakim Abdul Wahab dalam penghakimannya berkata pihak pendakwaan berjaya membuktikan elemen-elemen utama iaitu kemasukan pada kemaluan, kejadian seks tanpa kerelaan selain keterangan saksi termasuk mangsa yang konsisten sepanjang perbicaraan walaupun diasak bertubi-tubi oleh pihak pembelaan.“Berdasarkan pemerhatian dan pertimbangan saya sewaktu pendakwaan, sesi soal balas peguam, bukti-bukti barang kes, maka penilaian saya mendapati bahawa pendakwaan berjaya menunjukkan kes prima facie.“Kenyataan saksi termasuk mangsa juga diambil kira iaitu mangsa cuba melawan, meronta, berteriak sewaktu kejadian tapi tidak didengari kerana bilik tertutup. Malah mangsa juga tidak boleh melawan kerana tertuduh berbadan besar dan wujudnya perlakuan seks tanpa kerelaan,” katanya.Hakim Abdul Wahab sewaktu membacakan keputusan kira-kira 45 minit itu berkata beliau juga mengambil kira keterangan pakar bahawa wujudnya penetrasi sehingga menyebabkan koyakan baru pada kemaluan mangsa.Pendakwaan dikendalikan Pengarah Pendakwaan Negeri Perak, Azlina Rasdi bersama timbalan pendakwa raya, Liyana Zawani Mohd Radzi dan Mohd Fitri Sadarudin, manakala Yong diwakili peguam Rajpal Singh dan Salim Bashir.Sementara itu Rajpal ketika ditemui di luar perkarangan mahkamah berkata pihaknya akan mengemukakan sekurang-kurangnya empat saksi semasa prosiding membela diri  dan anak guamnya akan memberikan keterangan secara bersumpah.Pada 28 September 2021, pihak pendakwaan telah menutup kesnya selepas memanggil 23 saksi termasuk dua saksi terlindung, untuk memberi keterangan sepanjang perbicaraan kes itu yang bermula pada 5 April lepas.Mahkamah menetapkan tarikh untuk keputusan selepas selesai mendengar hujahan pihak pendakwaan dan pembelaan pada 16 November 2021.Kes itu sebelum ini disebut di Mahkamah Sesyen namun pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.Yong didakwa di Mahkamah Sesyen pada 23 Ogos 2019 ketika memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak.


Anak lelaki Gaddafi bakal bertanding pilihan raya presiden Libya

Anak kedua bekas pemimpin Libya yang digulingkan, Muammar Gaddafi, mendaftar sebagai calon untuk pilihan raya presiden yang dijadualkan pada Disember 2021, lapor Sputnik memetik media Libya pada Ahad.Saif al-Islam Gaddafi, 49, mendaftar di pejabat cawangan suruhanjaya pilihan raya negar itu yang terletak di bandar Sabha, menurut video yang diterbitkan akhbar al-Marsad di Twitter.Beliau pernah dipenjara pada 2011 selepas bapanya digulingkan sebelum dibebaskan pada 2017.Pilihan raya presiden dan parlimen, kedua-duanya dijadual diadakan pada 24 Disember 2021 adalah hasil daripada Forum Dialog Politik Libya yang diadakan di bawah naungan Pertubuhan Bangsa-Bangsa Bersatu di Geneva Februari lalu.Libya kini ditadbir oleh kerajaan perpaduan diketuai Abdul Hamid Dbeibeh dan Majlis Presiden diterajui Mohamed Yunus al-Menfi, seperti ditetapkan PBB.


Taufan Mulan landa selatan China

Taufan Mulan, taufan ketujuh tahun ini, melanda kawasan pantai di Daerah Xuwen di Bandar Zhanjiang, Wilayah Guangdong di selatan China, kira-kira pukul 10.50 pagi Rabu sebagai ribut tropika, menurut Perkhidmatan Meteorologi Guangdong, kata Xinhua.
Taufan itu dijangka bergerak menuju ke barat laut pada kelajuan kira-kira 20km sejam, sebelum memasuki Teluk Beibu petang Rabu, dengan intensitinya yang semakin perlahan.
Jabatan kaji cuaca meramalkan akan berlaku angin kuat dan hujan lebat di Guangdong antara pagi Rabu dan Khamis.
Jadual beberapa laluan kereta api berkelajuan tinggi dan penerbangan di Guangdong telah diselaraskan buat sementara waktu, dan pelepasan kastam turut dihentikan sementara di pelabuhan yang berkaitan.
Setakat pukul 8 pagi, semua penerbangan di Lapangan Terbang Zhanjiang Wuchuan telah dibatalkan


Bekas pegawai Goldman Sachs patut dipenjara 15 tahun, kata pendakwa raya AS

Pendakwa raya Amerika Syarikat (AS) semalam menggesa hakim menjatuhkan hukuman penjara 15 tahun kepada bekas jurubank Goldman Sachs, Roger Ng selepas dia disabitkan bersalah membantu merompak berbilion dolar daripada dana kekayaan negara 1Malaysia Development Berhad (1MDB).
Juri di mahkamah persekutuan Brooklyn pada April lalu mendapati Ng, bekas ketua perbankan pelaburan Goldman di Malaysia, bersalah kerana membantu bekas bosnya Tim Leissner menggelapkan wang daripada dana itu, melakukan penggubahan wang haram dan merasuah pegawai kerajaan untuk mendapatkan perniagaan.
Leissner pernah menjadi ketua Goldman di Asia Tenggara.
Hakim daerah AS Margo Brodie dijangka menjatuhkan hukuman kepada Ng pada 9 Mac.
Dalam rayuan terhadap hukumannya pada 25 Februari, Ng memohon agar beliau tidak dijatuhkan hukuman penjara dan dibenarkan pulang ke Malaysia.
Beliau sudah menjalani hukuman enam bulan di penjara Malaysia sebelum dilucutkan haknya untuk diekstradisi ke AS pada 2018.
Ng dibebaskan dengan ikat jamin tetapi tertakluk kepada perintah berkurung sejak disabitkan kesalahannya.
Tuduhan itu berpunca daripada bon berjumlah AS$6.5 bilion (RM29.09 bilion) yang diterbitkan Goldman bagi membantu 1MDB, bertujuan membiayai projek pembangunan di Malaysia, yang dijual pada 2012 dan 2013.
Pendakwa raya berkata sebanyak AS$4.5 bilion (RM20.14 bilion) daripada jumlah itu digelapkan oleh pegawai, jurubank dan sekutu mereka, dalam salah satu skandal terbesar dalam sejarah Wall Street.
Pada Oktober 2020, Goldman bersetuju membayar sejumlah AS$2.9 bilion (RM12.98 bilion) dan unit Malaysianya mengaku bersalah atas pertuduhan rasuah.
Ng mengaku tidak bersalah, dan menafikan bahawa bayaran sogokan AS$35 juta yang didakwa diterimanya sebenarnya adalah pulangan atas pelaburan dibuat isterinya.
Leissner mengaku bersalah dan memberi keterangan terhadap Ng sebagai sebahagian daripada perjanjian kerjasama.
Bagaimanapun, beliau masih belum dijatuhkan hukuman.


Timbalan pengarah berdepan 46 tuduhan rasuah sebanyak RM55,000

Timbalan pengarah sebuah jabatan kerajaan didakwa di Mahkamah Sesyen Kota Kinabalu semalam atas 46 pertuduhan rasuah dan salah guna kuasa membabitkan RM55,020 antara 2019 hingga 2021.Mahriyatty Bahrin, 42, yang juga jurutera awam Gred J44 di Pusat Khidmat Kontraktor Negeri Sabah bagaimanapun tidak mengaku bersalah atas semua tuduhan berkenaan ketika pertuduhan terhadapnya dibacakan di hadapan Hakim Abu Bakar Manat.Mengikut pertuduhan, Mahriyatty berhadapan 19 pertuduhan di bawah Seksyen 17 (a) Akta Suruhanjaya Pencegahan Rasuah Malaysia (SPRM) 2009, empat pertuduhan mengikut Seksyen 16 (a) (B) Akta SPRM 2009, masing-masing satu pertuduhan di bawah Seksyen 18 Akta SPRM 2009 dan Seksyen 23 Akta SPRM 2009.Mahriyatty berdepan hukuman penjara selama tempoh tidak melebihi 20 tahun dan denda tidak kurang daripada lima kali ganda nilai suapan atau RM10,000 mengikut mana-mana yang lebih tinggi jika sabit kesalahan.Selain itu, wanita berkenaan turut berdepan dengan 21 pertuduhan di bawah Seksyen 165 Kanun Keseksaan yang jika sabit kesalahan boleh dihukum penjara maksimum dua tahun atau dengan denda, atau kedua-duanya. Tertuduh didakwa secara rasuah telah memperoleh suatu suapan sebagai dorongan untuk meluluskan Sijil Taraf Bumiputera (STB) kepada beberapa kontraktor di negeri ini.Mahriyatty didakwa melakukan kesemua kesalahan itu di Maybank Cawangan Sipitang beralamat di Lot 25 & 26 Sipitang Shopping Centre, Jalan Hj A. H. Tengah, Sipitang dan Maybank Cawangan Karamunsing, Bangunan Maybank, No 1, Lorong Kemajuan, Karamunsing, di dalam daerah Kota Kinabalu antara 2019 hingga 2021.Mahkamah kemudian menetapkan jaminan sebanyak RM25,000 dengan seorang penjamin selain syarat tambahan iaitu perlu melapor diri di pejabat SPRM Kota Kinabalu sekali dalam masa dua bulan. Pendakwaan dikendalikan oleh pegawai pendakwa Nurul Izzati Sapifee manakala tertuduh diwakili peguam Zahir Hussien Ahmad Shah.Mahkamah menetapkan sebutan semula kes pada 21 Julai ini.


Pengangguran turun ke paras terendah pada Oktober sejak pandemik Covid

Pengangguran dalam negara turun ke paras terendah sejak pandemik Covid-19 dengan merekodkan 602,000 orang pada Oktober berbanding 605,000 orang pada September lepas, menurut Jabatan Perangkaan Malaysia (DOSM).
Ketua Perangkawan Mohd Uzir Mahidin dalam kenyataan berkata kadar pengangguran pada Oktober pula kekal pada 3.6% iaitu 0.3% lebih tinggi berbanding paras prapandemik pada Februari 2020 sebanyak 3.3%.
Beliau berkata bilangan tenaga buruh terus meningkat pada Oktober dengan peningkatan bulan ke bulan sebanyak 0.2 peratus kepada 16.68 juta orang berbanding September iaitu 16.66 juta orang manakala Kadar Penyertaan Tenaga Buruh (KPTB) kekal 69.7%.
“Prestasi tenaga buruh yang optimistik pada Oktober 2022 mencerminkan asas ekonomi negara stabil, hasil daripada aktiviti ekonomi dan sosial berterusan.
“Ini ditambah dengan sokongan polisi berterusan bagi mengatasi kesan peningkatan kos sara hidup dan mengurangkan risiko negatif berkaitan dengan pergolakan geopolitik yang berlarutan dan mengukuhkan kedudukan kewangan luar,” katanya.
Mengenai kedudukan guna tenaga, Uzir berkata kategori pekerja menjadi komposisi terbesar daripada jumlah penduduk bekerja iaitu 75.9%, dengan 12.20 juta orang direkodkan pada Oktober berbanding 12.18 juta orang bulan sebelumnya.
Mengulas lanjut situasi pengangguran pada Oktober, beliau berkata bilangan penganggur aktif mencatatkan penurunan sebanyak 1.1% kepada 491,300 orang berbanding 496,600 orang bulan sebelumnya manakala penganggur tidak aktif meningkat 2.1% kepada 110,700 orang (September - 108,400).


Pasukan peguam baru Najib akan tarik diri jika rayuan kes SRC diteruskan

Pasukan peguam yang baru dilantik mewakili Najib Razak bagi rayuan terakhir dalam kes membabitkan dana SRC International Sdn Bhd, memberitahu Mahkamah Persekutuan bahawa mereka akan menarik diri sekiranya mahkamah tetap akan terus mendengar rayuan itu minggu depan.
Media difahamkan peguam daripada Tetuan Zaid Ibrahim Suflan TH Liew & Partners (ZIST) dan Tetuan Hisyam Teh, tidak bersedia untuk meneruskan rayuan berkenaan kerana ia melibatkan isu penting dan memerlukan masa untuk persediaan kerana ia bukan rayuan biasa.
Oleh itu, jika mahkamah tetap mahu prosiding rayuan utama diteruskan pada Isnin ini, peguam terlibat tidak mempunyai pilihan selain menarik diri daripada mewakili bekas perdana menteri itu.
Difahamkan, perkara itu dimaklumkan kepada timbalan pendaftar mahkamah Persekutuan Wan Fatimah Zahara Wan Yusoff dan Siti Hajar Mustaffa semasa pengurusan kes di hadapan mereka yang dijalankan secara dalam talian hari ini.
Timbalan pendakwa raya V Sithambaram dan Mohd Ashrof Adrin Kamarul bertindak bagi pihak  responden (Pendakwa Raya) manakala peguam Hisyam Teh Poh Teik, Liew Teck Huat dan M.Rueben mewakili Najib (perayu).
Pada 26 Julai, Najib telah memberhentikan dengan serta-merta Tetuan Shafee & Co daripada bertindak sebagai peguam yang mewakilinya dalam rayuan sabitan dan hukuman membabitkan RM42 juta dana SRC International.
Bagaimanapun, Najib berkata bekas peguamnya, Muhammad Shafee Abdullah akan terus bertindak sebagai peguam cara dalam kes lain yang dihadapinya di mahkamah.
Najib kemudian melantik Hisyam daripada Tetuan Hisyam Teh sebagai peguam utamanya manakala rakan kongsi ZIST, Liew dan Rueben sebagai peguam baharunya.
Mahkamah Persekutuan menetapkan 10 hari mulai 15 Ogos untuk mendengar rayuan terakhir Ahli Parlimen Pekan itu untuk mengetepikan sabitan dan hukuman penjara atas penyelewengan RM42 juta dana SRC International.
Hari ini, media juga dimaklumkan bahawa pendengaran usul untuk mengemukakan bukti baharu akan didengar terlebih dahulu pada Isnin dan jika usul itu ditolak, mahkamah akan terus mendengar rayuan utama.
Bagaimanapun, media diberitahu bahawa peguam Najib akan membuat permohonan lisan di mahkamah untuk menangguhkan rayuan utama selepas selesai hujah bagi usul bagi memasukkan bukti baharu dan menyerahkan kepada mahkamah untuk membuat keputusan.
Pada Julai 2020, hakim Mahkamah Tinggi Mohd Nazlan Mohd Ghazali, yang kini hakim Mahkamah Rayuan, menjatuhkan hukuman penjara 12 tahun dan denda RM210 juta ke atas Najib selepas mendapatinya bersalah menyalahgunakan RM42 juta daripada dana SRC.
Kes itu di peringkat rayuan terakhir di Mahkamah Persekutuan selepas Mahkamah Rayuan pada tahun lepas, mengekalkan keputusan Mahkamah Tinggi dan menolak rayuan bekas perdana menteri itu.


Biro politik Umno pula bermesyuarat

Biro Politik Umno malam tadi mengadakan mesyuarat yang diadakan di ibu pejabat parti itu, di Kuala Lumpur.
Mesyuarat itu dipengerusikan oleh Presiden Umno Ahmad Zahid Hamidi yang turut dihadiri pemimpin tertinggi parti itu.
Perdana Menteri Ismail Sabri Yaakob yang juga naib presiden Umno tiba pada 8 malam.
Antara yang dilihat tiba di lobi Menara Dato Onn itu ialah Naib Presiden Umno Mahdzir Khalid dan Ahli Majlis Tertinggi Umno Noh Omar.
Difahamkan mesyuarat malam ini bagi membincangkan perkembangan semasa termasuk keputusan Mahkamah Persekutuan mengekalkan hukuman ke atas bekas perdana menteri Najib Razak.
Semalam, Zahid dalam hantaran di Facebook rasminya menegaskan Umno akan bertindak rasional dan terus akur dengan kehendak keputusan parti.
"Marilah kita terus bersama-sama bersolidariti. Susah dan senang Najib kita tetap bersama. Kita akan bertindak rasional terus akur dengan kehendak keputusan parti.
"Biro politik akan diadakan dalam masa paling terdekat. Tiada pengkhianatan sesama kita. Kita tahu yang mana lawan dan kawan sebenar," katanya dalam hantaran itu.
Zahid turut dijangka mengadakan satu taklimat khas presiden bersama ahli jawatankuasa bahagian dan pimpinan Umno di Pusat Dagangan Putra, Sabtu ini.


Kes baru catat 847 jangkitan, 6 lagi terkorban

847 kes baru Covid-19 direkodkan semalam menjadikan jumlah keseluruhan sebanyak 5,017,863 kes.
Sebanyak 1,154 pesakit turut dilaporkan sembuh, menjadikan jumlah keseluruhan kes sembuh sebanyak 4,965,321.
Ketika ini, 15,736 kes aktif direkodkan di mana 14,724 atau 93.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 963 (6.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 49 kes dan 26 daripadanya memerlukan bantuan alat pernafasan.
Enam lagi kes kematian dicatatkan menjadikan keseluruhan korban akibat wabak itu sebanyak 36,806 orang.


Pendakwaan beri jaminan editor Sarawak Report dapat perbicaraan adil, tiada campur tangan istana

Mahkamah Tinggi Kuala Lumpur diberitahu bahawa Editor Sarawak Report Clare Rewcastle-Brown yang berdepan pertuduhan memfitnah Sultanah Terengganu Sultanah Nur Zahirah akan mendapat perbicaraan yang adil sekiranya kes itu dijalankan di Mahkamah Majistret Kuala Terengganu.
Timbalan Pendakwa Raya Noor Haslinda Che Seman dalam hujahannya berkata ini adalah kerana sepanjang proses pendakwaan kes itu, tiada sebarang campur tangan daripada pihak istana (Terengganu).
Menurut Noor Haslinda pegawai mahkamah yang telah dilantik dalam kes itu juga akan menjalankan tugas dengan adil serta saksama, tidak mengira sama ada kes itu melibatkan pihak istana atau kes kepentingan awam.
“Tidak ada satu keterangan yang konklusif dikemukakan pemohon (Rewcastle-Brown) dalam hujahan mereka yang menunjukkan Mahkamah Majistret berkemungkinan akan bertindak tidak adil dalam pendengaran kes ini.
“Saya percaya kewibawaan hakim bicara tidak perlu dipertikai kerana ia menjurus kepada penghinaan mahkamah. Saya mohon mahkamah menolak permohonan pemohon,” katanya ketika berhujah dalam permohonan Rewcastle-Brown untuk memindahkan kes mengeluarkan kenyataan berunsur fitnah terhadap Sultanah Nur Zahirah melalui buku ‘The Sarawak Report – The Inside Story of the 1MDB Expose’, dari Mahkamah Majistret Kuala Terengganu ke Mahkamah Tinggi Kuala Lumpur.
Selain itu, Noor Haslinda berkata pemohon sepatutnya memfailkan permohonan untuk memindahkan kes itu di Mahkamah Majistret di Kuala Terengganu bukannya di Mahkamah Tinggi di sini.
“Pemohon seharusnya membuat permohonan itu kepada Majistret sebagai hakim bicara jika terdapat sebarang isu berkaitan Perlembagaan Persekutuan bagi rujukan dibuat ke Mahkamah Tinggi sepertimana yang diperuntukkan di bawah Seksyen 30 Akta Mahkamah Kehakiman 1964,” katanya dan menambah sebutan kes itu ditetapkan Khamis ini di Mahkamah Majistret Kuala Terengganu.
Mengenai notis waran tangkap terhadap Rewcastle-Brown bagi membolehkannya hadir di Mahkamah Majistret Kuala Terengganu supaya pertuduhan dibacakan terhadapnya, Noor Haslinda berkata notis itu diserah melalui Interpol, namun ia gagal diserahkan kepada wanita itu.
Terdahulu, peguam Guok Ngek Seong yang mewakili Rewcastle-Brown berkata anak guamnya memohon untuk memindahkan kesnya ke Mahkamah Tinggi di sini berikutan beliau bimbang kemungkinan terdapat sikap pilih kasih dalam perbicaraan kes itu.
“Pemohon tidak mempersoalkan integriti mahkamah rendah tetapi dia mungkin bimbang tidak mendapat perbicaraan yang adil kerana Mahkamah Majistret berada di negeri yang sama dan laporan polis dibuat terhadapnya oleh pihak istana," kata peguam itu.
Selepas mendengar hujahan kedua-dua pihak, Hakim K. Muniandy menetapkan 21 Jun ini bagi keputusan sama ada membenarkan permohonan Rewcastle-Brown atau tidak.
Rewcastle-Brown yang berasal dari United Kingdom didakwa di Mahkamah Majistret Kuala Terengganu secara tanpa kehadiran tertuduh pada 23 September 2021 atas pertuduhan itu mengikut Seksyen 500 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.


Putin adakan lawatan mengejut ke Mariupol di wilayah Donetsk, Ukraine

Presiden Rusia Vladimir Putin pada Ahad mengadakan lawatan mengejut ke bandar Mariupol di wilayah Donetsk Ukraine yang berada di bawah kawalan Rusia sejak Mei lalu.
Putin turut meluangkan masa beramah mesra dengan penduduk tempatan, lapor Agensi Anadolu memetik kenyataan Kremlin.
Beliau diiringi Timbalan Perdana Menteri Marat Khusnullin.
"Selain itu, Vladimir Putin turut mengadakan mesyuarat di pos arahan operasi ketenteraan khas di Rostov-on-Don dan mendengar taklimat daripada Ketua Staf Am Rusia Valery Gerasimov dan beberapa pemimpin tentera," menurut satu kenyataan.
Lawatan itu yang pertama oleh Putin ke wilayah Donbas Mariupol yang dikuasai Rusia sejak permulaan perang antara kedua-dua negara pada Februari tahun lepas.
Sehari sebelum itu, Putin melawat bandar Sevastopol di Crimea, sempena ulang tahun kesembilan pengilhakan semenanjung itu oleh Moscow, tindakan yang dilihat sebagai haram oleh masyarakat antarabangsa, termasuk Perhimpunan Agung Pertubuhan Bangsa-Bangsa Bersatu.


Kalwant digantung di Singapura pagi ini

Kalwant Singh menjalani hukuman gantung sampai mati di Singapura awal pagi ini selepas gagal dalam percubaan akhir menangguhkan pelaksanaan hukuman bagi kesalahan dadah sembilan tahun lalu, menjadikannya hukuman mati terbaru oleh negara itu selepas pelaksanaan hukuman kontroversi yang dijalani Nagaenthran K Dharmalingam pada April.
Mayat Kalwant akan dibawa pulang ke rumah keluarganya di Cameron Highlands, Pahang, di mana mendiang akan dikebumikan.
Kalwant ditahan ketika berusia 23 tahun di Singapura pada 24 Oktober 2013, atas kesalahan menyeludup lebih 60g diamorfin ke republik itu.
Dia dijatuhkan hukuman mati pada 1 Jun 2016.
Pada Rabu, dia memfailkan usul kepada Mahkamah Rayuan Singapura bagi penangguhan pelaksanaan hukuman selain permohonan semakan terhadap sabitan dan hukumannya.
Bagaimanapun, mahkamah menolak permohonannya sekali gus menyebabkan hukuman matinya tetap diteruskan di Penjara Changi awal pagi tadi.
Pelaksanaan hukuman gantung terhadap Kalwant ditetapkan kurang daripada tiga bulan selepas pelaksanaan hukuman mati terhadap Nagaenthran, di mana ia tetap dijalankan walaupun mendapat bantahan dan kecaman antarabangsa berikutan keadaannya yang merupakan orang kurang upaya (OKU) mental.
Dia menjalani hukuman gantung pada 27 April lalu walaupun pelbagai usaha dan rayuan dijalankan di peringkat tempatan dan antarabangsa bagi menangguhkan pelaksanaann hukumannya.
Nagaenthran yang mempunyai skor IQ 69, tahap yang membolehkannya diiktiraf sebagai OKU, dilaporkan telah dipaksa untuk melakukan jenayah pengedaran dadah.


Zizie Izette mengaku terima wang pengenalan RM2.8 juta, kata pegawai penyiasat SPRM

Mahkamah Sesyen diberitahu bahawa isteri ahli Parlimen Kinabatangan Zizie Izette Abdul Samad mengaku menerima RM2.8 juta daripada seorang perunding unit amanah kerana memperkenalkan suaminya, Bung Moktar Radin berhubung pelaburan Felcra dalam unit amanah Public Mutual.Pengawai penyiasat Suruhanjaya Pencegahan Rasuah Malaysia (SPRM) Mohd Haris Ibrahim, 42, berkata Zizie memaklumkan beliau menerima wang pengenalan itu daripada Norhaili Ahmad Mokhtar semasa rakaman percakapan pelakon terbabit diambil oleh SPRM pada 27 Julai 2016.“Saya tidak ingat berapa kali Zizie Izette memaklumkan perkara itu (wang pengenalan RM2.8 juta) tetapi memang ada,” katanya semasa pemeriksaan balas oleh peguam K Kumaraendran mewakili Zizie pada perbicaraan kes rasuah Bung Moktar dan isterinya berhubung pelaburan unit amanah Public Mutual Berhad.Kumaraendran: Adakah kamu bersetuju bahawa isu ‘introduction fee’ (wang pengenalan) daripada Norhaili telah dimaklumkan kepada SPRM pada 27 Julai 2016 dan Haris menjawab: Setuju.Dalam prosiding sebelum ini, Norhaili memberitahu mahkamah bahawa Zizie layak menerima wang pengenalan itu memandangkan beliau memperkenalkan suaminya untuk Felcra membuat pelaburan RM150 juta dalam unit amanah Public Mutual. Bung Moktar adalah pengerusi bukan eksekutif Felcra ketika itu.Haris, saksi pendakwaan ke-27 berkata rakaman percakapan Zizie telah diserahkan kepadanya selepas seorang pegawai SPRM selesai merekodkan rakaman percakapan selebriti itu.Penguasa Kanan SPRM itu juga bersetuju dengan cadangan peguam M. Athimulan yang mewakili Bung Moktar, bahawa rakaman percakapan Zizie dibuat mengikut Seksyen 30 (3) (b) Akta SPRM 2009 dan “introduction fee” telah dinyatakan dalam rakaman percakapan tersebut.Semasa pemeriksaan semula oleh timbalan pendakwa raya Law Chin How mengapa rakaman percakapan pasangan suami isteri itu dibuat di bawah Seksyen 30 (3) (b) Akta SPRM 2009, Haris berkata semasa itu rakaman percakapan diambil sebagai rakaman saksi kerana tiada tangkapan dibuat terhadap mereka.Menurut Haris, beliau kemudiannya telah melengkapkan kertas siasatan dan mengemukakan syor kepada bahagian pendakwaan agar Bung Moktar dan Zizie Izette didakwa di mahkamah.Bung Moktar, 64, didakwa atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Bung Moktar dituduh menerima rasuah daripada ejen pelaburan Public Mutual Madhi Abdul Hamid menerusi Zizie di Public Bank cawangan Taman Melawati antara 12.30 tengah hari dan 5 petang 12 Jun 2015.Bung Moktar juga didakwa menerima suapan wang tunai RM335,500 daripada Norhaili di bawah nama Zizie Izette atas sebab dan di tempat sama pada 19 Jun 2015 manakala Zizie, 44, berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.Perbicaraan di hadapan hakim Rozina Ayob bersambung 17 Mei ini.


Kes denggi meningkat minggu lalu, Selangor rekod lebih 30 kawasan panas

Kementerian Kesihatan melaporkan sebanyak 1,474 kes demam denggi dilaporkan pada Minggu Epidemiologi (ME) ke-40 iaitu dari 2 hingga 8 Oktober ini berbanding 1,460 kes pada minggu sebelumnya.
Ketua Pengarah Kesihatan, Dr Noor Hisham Abdullah berkata peningkatan itu menjadikan kumulatif kes demam denggi dilaporkan sehingga kini sebanyak 45,018 kes berbanding 20,376 kes bagi tempoh sama tahun lepas iaitu peningkatan 24,642 kes (120.9%).
Beliau berkata kumulatif kematian turut meningkat 100%dengan 28 kematian akibat komplikasi denggi dilaporkan berbanding 14 kematian bagi tempoh sama tahun lepas.
“Sebanyak 53 lokaliti hotspot dilaporkan pada minggu ini berbanding 55 lokaliti hotspot pada minggu sebelumnya dengan 31 lokaliti hotspot berada di Selangor, 14 lokaliti di Sabah dan lapan lokaliti di Kuala Lumpur dan Putrajaya,” katanya dalam kenyataan hari ini.
Dr Noor Hisham berkata survelan chikungunya pula merekodkan tiga kes pada ME ke-40 dengan dua kes di Selangor dan satu kes di Kedah, menjadikan kes kumulatif sehingga kini adalah sebanyak 652.
Sementara itu, survelan zika merekodkan sebanyak 1,544 sampel darah dan 16 sampel urin telah dijalankan saringan zika dan hasil kesemuanya adalah negatif.
Dalam pada itu, beliau berkata setiap individu perlu memastikan tiada bekas yang berpotensi menakung air di persekitaran rumah serta melupuskan barang lusuh atau tidak digunakan di tempat pelupusan secara berhemah bagi mengelak pembiakan nyamyuk Aedes.
Justeru, Dr Noor Hisham menasihatkan orang ramai untuk melakukan aktiviti "cari dan musnah" bekas-bekas pembiakan nyamuk Aedes sejurus selepas air banjir surut sekiranya terjejas dengan bencana banjir.
Ini kerana sampah sarap yang dibawa air banjir dikhuatiri boleh menakung air dan seterusnya menjadi tempat pembiakan nyamuk Aedes, katanya.
“Selain itu juga, elakkan diri daripada gigitan nyamuk Aedes dengan penggunaan bahan repelan, semburan aerosol di tempat tersembunyi serta memakai pakaian yang menutup anggota badan. Tiada Aedes, tiada denggi, chikungunya dan zika,” katanya.


Muhyiddin Yassin penyelamat Umno

Jika Muhyiddin Yassin tidak dipecat sebagai timbalan perdana menteri kerana mempersoalkan skandal 1Malaysia Development Berhad (1MDB), di manakah beliau berada  pada hari ini?Andaikan Umno bersama beliau ketika beliau gigih mengkritik isu 1MDB Perdana Menteri Najib Razak ketika itu, Muhyiddin mungkin adalah presiden Umno yang mengemudi Barisan Nasional (BN) pada Pilihan Raya Umum ke-14 (PRU14) lalu.Oleh kerana itu juga, Dr Mahathir Mohamad berkemungkinan besar juga tidak akan menubuhkan Bersatu.Tanpa isu 1MDB dan Dr Mahathir di sebelah pembangkang, BN tidak mungkin tumbang dan Muhyiddin sepatutnya sudah pun  diangkat sebagai Perdana Menteri ke 7.Namun begitu, itu hanyalah andaian. Realiti yang berlaku membuktikan bahawa liku-liku jodoh antara Muhyiddin dan Umno, yang sudah terjalin lebih 45 tahun, tidak sebegitu lurus dan mudah, malah penuh berduri dan berliku.Selepas dibuang sebagai TPM dan timbalan presiden Umno, Muhyiddin terpaksa mencari wadah baru untuk terus kekal relevan di dalam politik. Di sinilah lahirnya Bersatu, hasil gandingan Muhyiddin dan Dr Mahathir.Ketika itu, jodoh Muhyiddin dan Umno retak. Mereka terpaksa menjadi musuh, meskipun Umno adalah wadah perjuangan beliau untuk berpuluh-puluh tahun lamanya.Bersama Dr Mahathir, Muhyiddin terpaksa berkawan dengan musuh-musuh Umno lalu menubuhkan Pakatan Harapan (PH) yang akhirnya menumbangkan Umno dan BN pada PRU14 yang diadakan pada 2018.Tanpa Muhyiddin, nasib Umno berubah daripada sebuah parti yang menguasai kerajaan Malaysia untuk enam dekad lamanya kepada parti pembangkang terbesar.Bayangkan betapa besarnya perubahan kehidupan ini bagi Umno ketika menjadi pembangkang di peringkat persekutuan.Lebih-lebih lagi apabila presiden dan bekas presidennya diheret ke mahkamah kerana berdepan dengan pelbagai dakwaan rasuah.Tapi, jodoh antara Umno dan Muhyiddin belum putus. Selepas 22 bulan Umno merana sebagai pembangkang, Muhyiddin muncul sebagai penyelamat.Ini berlaku apabila beliau sudi membawa Bersatu keluar daripada PH dan membentuk kerajaan persekutuan yang baru bersama PAS, Gabungan Parti Sarawak (GPS) dan Umno.Walaupun Umno masih dikuasai oleh mereka-mereka yang bersetuju dengan keputusan pemecatan Muhyiddin dahulu.Dengan sekelip mata, Muhyiddin muncul sebagai PM ke-8 dan membawa Umno kembali ke persada kerajaan persekutuan dan menjadi parti terbesar di dalam kerajaan.Umno juga kembali berkuasa di negeri Johor, Melaka, Kedah dan Perak.Jika dilihat daripada konteks ini, Jasa Muhyiddin ini terhadap Umno amat besar. Apakah para ahli dan pimpinan Umno memahami konteks ini?Jawatan PM yang disandang Muhyiddin sebenarnya miliknya jika pemecatan beliau sebagai TPM tidak terjadi.Cuma ia terlewat satu penggal, daripada PM ke 7, ke PM ke 8. Muhyiddin yang kini menjadi PM ke 8 hanya mendapat kembali apa yang sepatutnya milik beliau.“Saya jadi ahli hampir Umno 45 tahun. Saya tak berjuang untuk diri saya saja. Jadi kalau saya terpaksa berkorban dan terkorban saya reda kerana ia adalah perjuangan politik saya.“Jadi sebab itu yang lebih penting menjaga kesejahteraan umat, kepentingan rakyat,” teringat kata-kata Muhyiddin selepas beliau dipecat sebagai TPM dan timbalan presiden Umno pada tahun 2016.Terbukti, di dalam perjuangan politik Muhyiddin, beliau sudah berkorban demi Umno. Dan kini, beliau kembali memberikan Umno oksigen. Malah mereka yang menyebabkan Umno terkorban juga diberikan nafas baru.Jodoh Muhyiddin dengan Umno belum berakhir. Umno seharusnya melihat Muhyiddin melalui perspektif ini.Muhyiddin adalah penyelamat Umno. Dengan ini, pergolakan dalaman Umno akan selesai dengan sendirinya. Jika tidak, jodoh Umno dengan status pembangkang berkemungkinan besar akan berputik kembali.


Sorry.


AS siasat atlet futsal jadi mangsa perkauman dalam pertandingan FIFA

Persekutuan Bola Sepak Amerika Syarikat (AS) berkata siasatan sedang dijalankan berhubung seorang atletnya yang didakwa menjadi mangsa penghinaan bersifat perkauman oleh seorang pemain Nicaragua dalam kelayakan serantau bagi kejohanan Piala Dunia Futsal FIFA.Sebuah kenyataan persekutuan itu berkata bahawa Konfederasi Sepak bola Amerika Utara, Tengah dan Caribbean (Concacaf) telah membuka siasatan terhadap kejadian tersebut yang didakwa berlaku pada perlawanan antara Amerika Syarikat dan Nicaragua di bandar Guatemala.Perlawanan tersebut dimenangi AS dengan keputusan 4-2.“Bahasa dan tingkah laku seperti ini tidak dapat diterima.“Ketaksuban, prasangka dan kebencian tidak pernah mendapat tempat dalam permainan atau masyarakat,” kata persekutuan itu.“Kami mengambil tindakan dengan menghantar laporan rasmi kepada Concacaf dan kami dimaklumkan bahawa siasatan akan segera dijalankan.”Futsal adalah bola sepak versi lima pemain di gelanggang dalaman yang lebih kecil dan mirip ukuran gelanggang bola keranjang.


160,000 peluang pekerjaan baru diwujudkan tahun ini

Dianggarkan lebih 160,000 peluang pekerjaan baru bakal diwujudkan tahun ini melalui komitmen pelaburan, hasil koordinasi rapat antara kerajaan dan industri.Pejabat Perdana Menteri dalam kenyataan hari ini berkata, kerajaan sentiasa mengalu-alukan tawaran Federation of Malaysian Manufacturers dan SME Association of Malaysia untuk bekerjasama bagi mengatasi kadar pengangguran melalui inisiatif di bawah Belanjawan 2021, terutamanya peningkatan kemahiran dan pendigitalan.Perkara itu dimaklumkan dalam mesyuarat kedua Majlis Pekerjaan Negara (NEC) yang diadakan secara maya di sini hari ini, yang dipengerusikan oleh Perdana Menteri Muhyiddin Yassin.Antara yang menghadiri mesyuarat itu adalah Pengerusi Petronas merangkap ProCanselor Universiti Teknologi Petronas Ahmad Nizam Salleh, Pengarah Urusan Khazanah Nasional Shahril Ridza Ridzuan, Ketua Pegawai Eksekutif Sime Darby Jeffri Salim Davidson dan Presiden Malaysian Employers Federation Syed Hussain Syed Husman.Dalam mesyuarat itu, Jabatan Perangkaan Malaysia (DOSM) memberi laporan situasi semasa ekosistem pekerjaan negara, manakala Agensi Unit Pelaksanaan dan Koordinasi Stimulus Ekonomi Antara Agensi Nasional (Laksana) membentangkan status kemajuan pelaksanaan program yang telah bermula di bawah inisiatif NEC.Selain itu pasukan petugas khas (STF) pula mengemukakan strategi bagi menangani isu pengangguran dan ketidaksepadanan pekerjaan bagi mencapai tiga objektif utama iaitu pemadanan modal insan berdasarkan permintaan industri, meningkatkan peluang pekerjaan berkemahiran tinggi dan memperkasakan kerjasama di antara pihak akademik dan industri.“Walaupun negara masih berada dalam fasa Perintah Kawalan Pergerakan (PKP), kerajaan optimis sasaran yang ditetapkan dapat dicapai memandangkan strategi yang dirangka turut mengambil kira kepatuhan terhadap pelaksanaan PKP dan norma baru.“Antara inisiatif dengan norma baru adalah penganjuran 200 sesi webinar serta 180 sesi temu duga secara dalam talian dengan pelbagai promosi dijalankan bagi memastikan rakyat mendapat maklumat, seterusnya memanfaatkan peluang yang ditawarkan,” menurut kenyataan itu.Menurutnya bagi tujuan itu STF juga akan bekerjasama dengan pihak pertubuhan bukan kerajaan (NGO) bagi memastikan setiap pelaksanaan bersifat inklusif.Menurut kenyataan itu, rakyat yang terkesan atau sedang mencari pekerjaan boleh mendaftar di portal MyFutureJobs https://www.myfuturejobs.gov.my/ yang merupakan pusat hentian setempat yang menawarkan lebih 200,000 peluang pekerjaan untuk pencari kerja.Jelas kenyataan itu lagi, portal ini bertindak sebagai pusat sehenti bagi maklumat dan capaian inisiatif berkaitan pekerjaan termasuk program peningkatan kemahiran dan latihan semula, khidmat nasihat dan juga program semasa berkaitan pekerjaan.


Kebolehan bukan bergantung umur, kata Mahathir berhubung warga emas memandu kereta

Ketika perbahasan rancak berhubung sama ada warga emas mampu memandu kenderaan, seorang warga emas yang mungkin paling terkenal di Malaysia berkata umur bukan pertimbangan ketika berbicara mengenai keselamatan jalan raya.Kini berusia 96 tahun, Dr Mahathir Mohamad masih mampu memandu kereta di lebuh raya tanpa memerlukan bantuan, bahkan beliau tiada masalah melakukannya.Ketika diwawancara MalaysiaNow, negarawan veteran yang menjadi tajuk utama berita antarabangsa selepas menjadi perdana menteri paling tua di dunia ketika memegang jawatan tersebut buat kali kedua pada 2018 berkata ramai warga emas masih lagi cerdas, boleh berfikir secara rasional dan mampu untuk memandu kereta.“Saya masih boleh bawa kereta, saya pandu dari Alor Setar ke Kuala Lumpur tak ada masalah, saya boleh pandu jauh pun,” katanya, sambil menyusuri trafik di ibu negara ketika memandu bersama MalaysiaNow dalam kereta yang sinonim dengannya, Proton.Walaupun sudah lama tidak memandu dalam jarak yang jauh, beliau berkata masih selesa untuk memandu di lebuh raya yang sememangnya memiliki trafik yang sibuk dan laju.“Di Malaysia ini, kebanyakan jalan raya mempunyai tiga lane, tiga lorong,” katanya.“Jadi, lorong yang tengah itu untuk yang laju, di tepi sekali untuk lane slow (lorong kenderaan perlahan).“Kalau orang tua dia tak boleh laju, dia boleh ambil lorong perlahan, jadi orang lain boleh potong dia di lorong tengah, lorong kedua dan ketiga.”Mahathir, adalah perdana menteri yang mengasaskan syarikat nasional Malaysia, Proton yang ditubuhkan pada 1980-an, beliau terkenal kerana gemar memandu kereta dan sering dirakam melakukannya, termasuk membawa beberapa individu berprofil tinggi seperti ketua-ketua dari negara luar.Pada 2019, beliau memandu kereta membawa Presiden Indonesia Joko Widodo untuk makan tengah hari di Seri Perdana, rumah kediaman rasmi perdana menteri di Putrajaya.Empat tahun sebelum itu, beliau turut membawa Widodo ketika pandu uji kereta Proton di litar Sepang.Dalam pada itu, pada 2018, beliau turut dirakam memandu kereta berjenama Porsche dalam hujan lebat ketika musuh-musuh politiknya mempertikai usia emasnya.Bercakap kepada MalaysiaNow, Mahathir berkata isu memandu secara merbahaya tidak bergantung umur bahkan ia adalah pilihan individu.“Pemandu tua atau muda bukan persoalannya,” katanya sambil menambah kemalangan mungkin boleh terjadi kerana keadaan infrastruktur jalan raya yang buruk.Perbahasan mengenai perkara ini timbul akhir bulan lalu selepas polis mencadangkan kerajaan mengeluarkan lesen memandu kepada warga emas.Pengarah Jabatan Siasatan dan Penguatkuasaan Trafik (JSPT) Bukit Aman Azisman Alias berkata keadaan kesihatan warga emas mungkin boleh menjadi faktor kemalangan jalan raya.Beliau berkata kumpulan warga emas seharusnya menjalani pemeriksaan kesihatan serta mendapatkan surat daripada doktor terlebih dahulu untuk mengesahkan bahawa mereka sihat untuk memandu.“Apabila mencapai usia warga emas, banyak penyakit yang datang, antaranya penyakit Alzheimer dan penglihatan tidak terang. Faktor ini secara tidak langsung boleh menyebabkan berlakunya kemalangan di jalan raya,” katanya.Bagaimanapun, Mahathir mengakui ramai warga emas memiliki tahap kesihatan yang rendah berbanding pemandu-pemandu muda.Namun, beliau berkata ia tidak boleh ditanggapi secara umum, mengatakan ramai juga pemandu berusia muda turut memiliki ketidakupayaan yang sama.“Lain orang lain kebolehannya,” katanya.“Bagi orang muda pun kalau dia tak nampak, dia pun tak bolehlah memandu.“Penglihatan saya masih baik dan saya boleh nampak, tak ada masalah. Saya boleh bawa masa malam.”Malaysia dijangka mencapai status negara tua menjelang 2030 di mana 15% populasinya dijangka berusia 60 tahun ke atas.Mahathir berkata ia adalah disebabkan warga emas ketika ini semakin sihat berikutan kemajuan perubatan dalam negara.Beliau berkata ramai juga dalam kalangan mereka masih mampu untuk bekerja di mana umur persaraan boleh dipanjangkan hingga usia 60 tahun.“Kecerdasan, kemampuan berfikir, dan kekuatan kita sudah berkembang kepada beberapa tahun di mana dulunya, orang berusia 55 tahun sudah tidak mampu bekerja,” katanya.Mahathir juga sering menekankan kepentingan untuk kekal aktif secara mental, menjelaskan kesihatan baik yang dinikmatinya adalah disebabkan diet terkawal selain sering bersenam.


29 lagi korban akibat Covid, jumlah keseluruhan cecah 30,908

29 lagi korban akibat Covid-19 dilaporkan pada 13 Disember, menjadikan jumlah kematian keseluruhan dalam negara sebanyak30,908.Menurut data Github kementerian kesihatan (KKM), lapan daripada jumlah kematian direkodkan adalah kes kematian sebelum tiba di hospital (BID).Terengganu mencatatkan jumlah kematian tertinggi sebanyak lima kes atau 17.2%. Negeri Sembilan dan Kuala Lumpur merekodkan empat kes masing-masing, Kelantan, Sabah, Sarawak dan Selangor masing-masing melaporkan tiga kematian, sementara satu kes masing-masing di Kedah, Pahang, Perlis dan Pulau Pinang.Menurut laman sesawang CovidNow, setakat 13 Disember, 61.2% mereka yang meninggal dunia sejak enam bulan lalu adalah tidak divaksinasi, 22.7% menerima satu vaksin sementara 16.% telah lengkap divaksinasi.Sebanyak 3,504 kes baru dilaporkan semalam, menjadikan jumlah keseluruhan sebanyak 2,695,143.Setakat semalam, terdapat 57,926 kes aktif Covid-19 dan 4,401 pesakit pulih dilaporkan.


Gempa bumi gegar Filipina

Gempa bumi berukuran tujuh pada skala Richter yang menggegarkan Pulau Luzon, Filipina pada pagi Rabu mengorbankan sekurang-kurangnya empat orang dan mencederakan kira-kira 60 yang lain, lapor Xinhua, memetik Setiausaha Dalam Negeri dan Kerajaan Tempatan Benhur Abalos.
Abalos berkata dua yang maut adalah dari Benguet masing-masing seorang dari Abra dan Wilayah Mountain manakala kebanyakan mangsa yang cedera dilaporkan dari Abra.
Katanya, gempa itu turut mencetuskan hampir 60 tanah runtuh serta menyebabkan lebuh raya dan jalan raya di wilayah utara Filipina tidak dapat digunakan. Sekurang-kurangnya tiga jambatan rosak di Abra, yang menjadi pusat gempa.
Gegaran itu turut menjejaskan 15 wilayah, 15 bandar, 218 majlis perbandaran dan 6,756 kampung di utara Filipina.
Menurut Institut Vulkanologi dan Seismologi Filipina (PHIVOLCS) gempa bumi dengan kekuatan tujuh pada skala Richter menggegarkan wilayah Abra di utara Filipina pada 8.43 pagi waktu tempatan (0043 GMT).
Pusat gempa terletak di bandar Tayum, dengan kedalaman 17km. Gegaran turut dirasai di kebanyakan kawasan di Pulau Luzon, termasuk Metro Manila selain beberapa wilayah lain antaranya di Ilocos Sur, Pangasinan, Nueva Vizcaya, Bulacan, Laguna dan Cavite.
Setakat 1 tengah hari waktu tempatan (0500 GMT), PHIVOLC Stelah merekodkan sekurang-kurangnya 120 gegaran susulan di wilayah utara.
Pihak berkuasa bencana tempatan Baguio City yang juga terletak di utara Filipina memaklumkan Kennon Road, jalan utama yang menghubungkan bandar raya itu dan Manila, ditutup sementara dan kerosakan sedang dinilai.
Presiden Filipina Ferdinand Romualdez Marcos dalam satu sidang media berkata beliau akan menangguhkan lawatannya ke wilayah yang terjejas itu pada Khamis. Marcos telah menghantar Setiausaha Kebajikan Masyarakat Erwin Tulfo ke wilayah yang dilanda gempa bumi untuk membantu mangsa.
Ketua PHIVOLCS Renato Solidum memberi amaran gempa tektonik akan mencetuskan gegaran susulan dan boleh menyebabkan kerosakan seperti tanah runtuh.
Beliau menggesa rakyat dan kerajaan tempatan supaya mengambil langkah berjaga-jaga.
Filipina mempunyai aktiviti seismik yang kerap kerana lokasinya di sepanjang "Ring of Fire" Pasifik.


2,800 janji temu vaksinasi AstraZeneca dijadual semula bermula 17 Mei

Kira-kira 2,800 janji temu untuk vaksinasi vaksin AstraZeneca di Pusat Dagangan Dunia Putra (PWTC) di Kuala Lumpur pada 15 dan 16 Mei akan dijadualkan semula sebagai langkah berjaga-jaga dan demi memastikan pematuhan SOP yang lebih baik termasuk penjarakan fizikal memandangkan peningkatan kes sejak kebelakangan ini.Menteri Sains, Teknologi dan Inovasi Khairy Jamaluddin berkata langkah menjadualkan semula janji temu vaksinasi itu itu adalah untuk mengelakkan kesesakan di pusat vaksinasi.“Kita ada 19,000 janji temu, jumlah ini akan dikurangkan kepada 16,200 janji temu.“Lebih kurang 2,800 janji temu akan dijadualan semula kepada tarikh lain bermula 17 Mei hingga 23 Mei.“Penjadualan semula ini akan diumumkan melalui notifikasi dari MySejahtera, bermula esok,” katanya pada sidang media bersama Menteri Kesihatan Dr Adham Baba hari ini.Vaksin AstraZeneca kini diberikan di bawah program vaksinasi sukarela di mana penerima mendaftar vaksinasi Covid-19 di luar Program Imunisasi Covid-19 Kebangsaan (PICK).Sebanyak 268,600 slot telah diperuntukkan untuk penduduk Kuala Lumpur dan Selangor. Program vaksinasi dengan pilihan sukarela ini akan diperluaskan kerana vaksin AstraZeneca akan tiba di negara ini melalui inisiatif Covax.Khairy yang merupakan menteri penyelaras PICK berkata sebanyak 19,718 dos AstraZeneca telah diberikan setakat ini, sementara lebih dari 60,000 penerima masih dalam senarai menunggu.


2 ahli perniagaan rugi RM338,000, ditipu untuk bekal air mineral PRN Sabah

Dua ahli perniagaan lelaki mengalami kerugian RM338,000 selepas ditipu satu sindiket yang menyamar sebagai pegawai Kementerian Dalam Negeri (KDN) Putrajaya bagi projek pembekalan air mineral untuk Pilihan Raya Negeri (PRN) Sabah, baru-baru ini.Ketua Polis Daerah Kuala Kangsar ACP Omar Bakhtiar Yaacob berkata seorang daripada ahli perniagaan itu yang berasal dari Selangor dihubungi ahli sindiket pada 2 September lepas berhubung tawaran projek dan memintanya memasukkan wang RM50,000 sebagai cagaran.Katanya ahli perniagaan berumur 54 tahun datang ke Kuala Kangsar pada 21 September untuk bertemu rakannya berumur 40 tahun sebelum memasukkan wang yang diminta suspek di Maybank Kuala Kangsar.“Suspek menghubungi ahli perniagaan itu dan mendakwa Suruhanjaya Pilihan Raya (SPR) meminta lagi cagaran sebanyak RM100,000 di samping meminta dia membekalkan 20,000 kotak air mineral bernilai RM288,000 bagi kegunaan 31 kawasan PRN di Sabah.“Ahli perniagaan itu menghantar seorang pekerjanya ke Kota Kinabalu, Sabah untuk membuat pembelian 20,000 kotak air mineral bernilai RM288,000 pada 22 September lepas,” katanya dalam sidang media di Ibu Pejabat Polis Daerah Kuala Kangsar di Kuala Kangsar, hari ini.Omar berkata suspek kemudiannya menghubungi ahli perniagaan itu dan memberitahu dia akan mendapat balik tuntutan wang bagi projek pembekalan air mineral pada 29 September lepas.“Ahli perniagaan itu bagaimanapun menyedari dia ditipu setelah suspek tidak menjawab panggilannya, dan dia kemudiannya membuat laporan di Balai Polis Kuala Kangsar pada pukul 1.30 tengah hari, semalam,” katanya.Katanya kes disiasat mengikut Seksyen 420 Kanun Keseksaan yang boleh membawa hukuman penjara maksimum 10 tahun, denda atau kedua-duanya jika sabit kesalahan.Menurut Omar modus operandi kumpulan itu adalah dengan menawarkan kontrak dan projek kerajaan kepada ahli perniagaan tertentu, selain menawarkan gelaran “Datuk”.


Ahli Parlimen PKR sahkan tiada tawaran RM10 juta untuk lompat parti

Ahli Parlimen PKR Natrah Ismail mengesahkan bahawa tiada tawaran rasuah berjumlah RM10 juta sebagaimana dakwaan yang tular dalam sebuah akaun Facebook dikenali sebagai Ops Johor.Pengesahan itu dibuat selepas beliau hadir di pejabat Suruhanjaya Pencegahan Rasuah Malaysia (SPRM) Segamat, Johor hari ini bagi memberi keterangan berkeanaan isu tular tersebut.Dalam sebuah kenyataan SPRM berkata pihaknya menerima kehadiran Natrah yang merupakan ahli Parlimen Sekijang bagi membincangkan isu beliau ditawarkan rasuah oleh dua individu dalam usaha memujuknya melompat parti.“Dalam pertemuan tersebut, YB Natrah mengesahkan bahawa tiada tawaran rasuah berjumlah RM 10 juta sebagaimana yang didakwa menerusi kenyataan akaun Facebook yang dikenali sebagai Ops Johor.“Bagaimanapun, SPRM akan terus menjalankan siasatan terhadap isu ini dengan beberapa saksi kes termasuk keterangan YB Natrah akan diambil dalam masa terdekat.Dalam kenyataan yang sama SPRM turut menggesa semua pihak agar tidak membuat sebagarang spekulasi berhubung kes tersebut.Sejak Khamis lalu, spekulasi berhubung tawaran rasuah kepada Natrah Ismail hangat diperkatakan selepas beliau mendakwa dihampiri dua individu bagi menawarkan pelbagai ganjaran kepadanya.Individu tersebut didakwa berjumpa dengan beliau di Pejabat Pusat Khidmat Rakyat Parlimen Sekijang pada 3 Mac 2021, dan bertanya sama ada beliau bersetuju untuk bersama dalam kumpulan Perikatan Nasional (PN) yang dipimpin Muhyiddin Yassin.


Kes harian lepasi 18,500 jangkitan, 44 lagi terkorban

18,560 kes baru Covid-19 direkodkan hari ini menjadikan jumlah keseluruhan sebanyak 4,201,919 kes.Sebanyak 18,253 pesakit turut dilaporkan sembuh, menjadikan jumlah keseluruhan kes sembuh sebanyak 3,960,082.Ketika ini  206,854 kes aktif direkodkan, dengan 201,420 atau 97.4% daripadanya sedang menjalani kuarantin kendiri.Dalam pada itu, 646 (0.3%) kes kini berada di pusat kuarantin sementara 4,521 (2.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 267 kes dan 164 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 56.9% dengan kes Covid-19 merangkumi 30.3%.44 korban akibat wabak itu turut dilaporkan, termasuk 8 kes kematian sebelum tiba ke hospital.Ketika ini, kes keseluruhan kematian adalah sebanyak 34,983 orang.


Tiada keperluan PRN di Kelantan, Terengganu dan Kedah, kata PAS

PAS sekali lagi menegaskan tiada keperluan untuk mengadakan Pilihan Raya Negeri (PRN) di Kelantan, Terengganu dan Kedah dalam tempoh terdekat.Setiausaha Agung PAS Takiyuddin Hassan berkata di peringkat pusat, parti tersebut juga telah membuat keputusan untuk tidak membubarkan Dewan Undangan Negeri (DUN) di ketiga-tiga negeri itu, walaupun berlaku pembubaran di peringkat Parlimen bagi memberi laluan kepada Pilihan Raya Umum Ke-15 pada masa terdekat.“Mengikut Perlembagaan, sesuatu dewan itu tempohnya adalah sehingga lima tahun, bermula daripada hari pertama persidangan dewan tersebut. Kalau kita tengok dari tempoh Pilihan Raya Umum (PRU) ia belum lagi mencukupi tempoh empat tahun.“Malah, memandangkan faktor negara masih dilanda wabak Covid-19, kita rasa tiada keperluan pun untuk ketiga-tiga negeri ini diadakan PRN. Itu keputusan kita, sebelum ini tidak timbul isu pembubaran, cuma akhir-akhir ini sahaja,” katanya kepada pemberita ketika ditemui di Pusat Khidmat Ahli Parlimen Kota Bharu hari ini.Sementara itu, Takiyuddin yang juga menteri tenaga dan sumber asli menolak dakwaan Ahli Parlimen Kuala Nerus Mohd Khairuddin Aman Razali bahawa, beliau tidak diberi peluang untuk memberikan pandangan dan pendapat terhadap parti.Katanya Fasal 16 Perlembagaan parti menyatakan dengan jelas setiap ahli berhak memberikan pendapat dan pandangan kepada parti, bahkan termasuk kepada Presiden PAS.“Adalah tidak benar seorang ahli PAS apatah lagi ahli jawatankuasa kerja, pimpinan tertinggi, mengatakan dia tidak boleh memberikan pandangan kepada parti, memandangkan ini satu jaminan dalam perlembagaan.“Cuma isunya kalau kita tidak hadir ke mesyuarat macam mana kita nak bagi pandangan. Kalau kita hadir ke mesyuarat tetapi kita tidak bercakap macam mana kita boleh kata kita tidak diberi ruang untuk beri pendapat,” soal beliau.Isnin lalu, Khairuddin mengumumkan pendiriannya keluar daripada PAS.


Guru enggan divaksin tidak dibenar mengajar secara bersemuka

Kementerian pendidikan Malaysia (KPM) menetapkan guru yang enggan menerima vaksin Covid-19 tidak akan dibenarkan mengajar secara bersemuka di dalam kelas serta berinteraksi dengan pelajar apabila sesi persekolahan dibuka pada 3 Oktober ini.Menteri Kanan Pendidikan Radzi Jidin berkata tindakan itu diambil bagi memastikan ibu bapa yakin bahawa persekitaran sekolah selamat untuk anak-anak mereka.“Sehingga kini, terdapat 2,500 guru di negara ini masih tidak divaksinkan dan sebanyak 96.7% telah menerima sekurang-kurangya satu dos vaksin dan 85.26% telah melengkapkan dua dos vaksin,” katanya.Beliau berkata demikian pada sidang media selepas menghadiri Sesi Libat Urus Menteri Kanan Pendidikan Bersama Guru Sekolah Rendah di sebuah hotel hari ini.Katanya KPM akan mengeluarkan garis panduan mengenai tugasan guru-guru yang tidak divaksin.“Kita juga sedang berbincang dengan Jabatan Perkhidmatan Awam (JPA) mengenai tindakan terhadap guru yang enggan mendapatkan vaksin ini,” katanya.Radzi berkata selain tenaga pengajar dan kakitangan sekolah, pekerja perkhidmatan sokongan sekolah seperti pekerja kantin, pekerja kebersihan dan pengawal keselamatan yang berada di sekolah juga wajib menjalani proses vaksinasi terlebih dahulu.“Setakat ini sebanyak 73.71% daripada pekerja perkhidmatan sokongan sudah lengkap menerima dua dos vaksin manakala 89.43% lagi sudah menerima satu dos suntikan vaksin,” katanya.


Kami tidak akan ‘turun ke tahap serendah’ Tommy Thomas, kata peguam kanan

Seorang peguam kanan menafikan dakwaan bercita-cita menjadi peguam negara semasa Pakatan Harapan (PH) berkuasa, mengatakan pihak lain yang turut dinamakan Tommy Thomas mempunyai cita-cita sama “tidak akan turun ke tahap serendahnya”.“Sejak 2013, dia sendiri mengakui bercita-cita nak jadi peguam negara. Jangan letakkan kami dalam kategori sama,” kata Haniff Khatri Abdullah, peguam jenayah yang anak guamnya termasuk bekas perdana menteri, Dr Mahathir Mohamad kepada MalaysiaNow.“Kami tidaklah sehina seperti dia. Kami berjuang bukan untuk kepentingan diri tetapi untuk kepentingan negara,” katanya merujuk kepada dakwaan Thomas dalam bukunya “My Story: Justice in the Wilderness” yang menceritakan pengalamannya semasa PH berkuasa selama 22 bulan.“Orang ini mengaku dia meletakkan cita-cita dalam otak dia yang sempit nak menjadi peguam negara, dia lah orangnya. Masalahnya, kemudian dia meletakkan orang-orang lain kononnya punyai target yang sama macam dirinya,” tambah Haniff.Haniff berkata, walaupun menentang pelantikan Thomas sebagai peguam negara sejak awal, beliau tidak pernah mahukan jawatan itu untuk dirinya sendiri.Sebaliknya beliau berkata, empat nama dicadangkannya kepada Mahathir: bekas hakim mahkamah rayuan, Mohamad Ariff Md Yusof, Mohd Hishamudin Md Yunus, bekas pegawai tinggi Pejabat Peguam Negara, Mohd Yusof Zainal Abiden dan bekas penasihat undang-undang kerajaan negeri Selangor Salehuddin Saidin.“Kalau saya memang gilakan jawatan seperti Tommy, adakah saya nak bagi cadangan empat nama yang cukup berkaliber ini? Mengapa saya tak paksa Tun bagi saya jawatan itu pada hari pertama sedangkan pada hari pertama menunggu keputusan di istana, saya bersama dengan Tun hampir 24 jam,” kata Haniff.Dalam buku baru Thomas yang ditulis dengan bantuan beberapa ahli politik termasuk Liew Chin Tong dan Syahredzan Johan daripada DAP, termasuk bekas pengerusi Bersih 2.0, Ambiga Sreenevasan dan ahli perniagaan Kalimullah Hassan dari ECM Libra Group, beliau mengakui bercita-cita untuk jawatan peguam negara sejak 2013, tahun pilihan raya yang pembangkang gagal menang.Thomas turut mendakwa peguam kanan Karpal Singh dan bekas hakim Salleh Abas, yang kedua-duanya sudah meninggal dunia ketika bukunya diterbitkan – menyokong pelantikannya.Thomas berkata, perkara itu merupakan rahsia yang disimpan ahli keluarga dan rakan terdekatnya.Thomas dilantik untuk memegang jawatan itu pada 2018, selepas PH menang pilihan raya, meletakkan jawatan 20 bulan selepas itu selepas berlaku perubahan kerajaan disebabkan peletakan jawatan Mahathir sebagai perdana menteri.‘Tiga orang mahu jadi peguam negara’Dalam bukunya, Thomas merujuk kepada perjumpaan pemimpin PH yang disertainya di Hotel Sheraton di Pertaling Jaya pada malam pilihan raya umum 2018 sebagai di ambang kekuasaan.Beliau menamakan dua personaliti terkemuka dalam dunia guaman yang turut berada di situ turut mahukan jawatan peguam negara.“Kami terkejut melihat Gopal Sri Ram,” katanya merujuk kepada bekas hakim Mahkamah Persekutuan yang mengetuai pendakwaan terhadap kes 1MDB Najib Razak.“Seolah-olah beliau tiba-tiba mendekatkan dirinya dengan Tun Dr Mahathir dan pemimpin-pemimpin lain dalam Pakatan”.Thomas kemudiannya mendakwa Haniff dan seorang lagi peguam yang rapat dengan Muhyiddin Yassin, juga mahukan jawatan peguam negara dan menambah Haniff sukar untuk mendapatkan jawatan itu kerana Mahathir yang akan dilantik sebagai perdana menteri tidak akan melantik peguamnya untuk jawatan itu.“Lagipun, Haniff tidak diterima baik oleh mana-nama parti komponen gabungan itu. Terdapat juga khabar angin Rosli Dahlan dicadangkan oleh Muhyddin Yassin. Kami semua tidak sedar yang Sri Ram turut berminat,” tulis Thomas.Apabila dihubungi, peguam Rosli Dahlan berkata pengakuan Thomas berunding dengan DAP dan pemimpin pembangkang untuk dilantik sebagai peguam negara pada 2013 sebagai membimbangkan.“Ini menimbulkan persoalan berhubung keputusannya untuk tidak meneruskan pendakwaan dalam kes LTTE dan kes rasuah Lim Guan Eng,” kata Rosli.Rosli merujuk kepada keputusan Thomas untuk menggugurkan dakwaan pengganas terhadap anggota DAP yang didakwa kerana menyokong kumpulan militan Sri Lanka, termasuk keputusan untuk membebaskan setiausaha agung DAP dalam pendakwaan rasuah.“Disebabkan Thomas bercakap tentang akauntibiliti, dia mesti dipertanggungjawabkan bukan sahaja disebabkan sifat kurang hematnya tetapi juga kerana melanggar beberapa peruntukan undang-undang tentang kerahsiaan antara peguam kerajaan, negeri dan anak guam,” tambah Rosli.‘Saya memang tidak popular’Haniif bagaimanapun bersetuju dengan pandangan Thomas beliau tidak popular dalam kalangan ahli-ahli politik.“DAP tak suka saya, ramai dalam Bersatu juga tak suka saya. Saya bukannya naif. Sebab apa orang tak suka saya? Sebab saya tegas mengikut Perlembagaan dan undang-undang”.Haniff memberikan dua alasan mengapa Thomas dirasakan tidak layak menjadi peguam negara.Beliau berkata Thomas tidak pernah menggendalikan kes jenayah.“Sebab itu, kemudiannya dia sendiri melantik Sri Ram dan V Sithambaran untuk mengetuai pasukan pendakwaan dalam perbicaraan SRC dan 1Malaysia Development Berhad (1MDB),” kata Haniff dan menambah kegagalan Thomas untuk bercakap dalam bahasa kebangsaan turut membimbangkan.


Mat Sabu akui sukar tawan kawasan utara Selangor

Pakatan Harapan (PH) mengakui berdepan tugas sukar untuk menguasai kawasan Parlimen di bahagian utara Selangor pada Pilihan Raya Umum ke-15 (PRU15) nanti.
Presiden Amanah Mohamad Sabu berkata PH menyedari taburan kemenangan dan undi diperoleh di kawasan berkenaan tidak seperti bahagian tengah dan selatan negeri itu yang boleh dianggap peti selamat gabungan berkenaan.
"Kita akan hadapi ujian lebih getir di utara Selangor. Oleh itu, kita perlu seimbangkan tenaga, kewangan dan kuasa yang kita ada untuk bantu calon kita di sebelah sana," katanya ketika berucap di Majlis Pengumuman Calon PH di Selangor bagi PRU15 di Shah Alam malam tadi.
Sementara itu, R Ramanan  kekal sebagai calon PH bagi kerusi Parlimen Sungai Buloh selepas diumumkan Pengerusi PH Selangor Amirudin Shari pada majlis tersebut walaupun terdapat ura-ura berlaku perubahan susulan Barisan Nasional (BN) menamakan Menteri Kesihatan Khairy Jamaluddin bertanding di kawasan itu, semalam.
Media sebelum ini melaporkan, Timbalan Presiden PKR Rafizi Ramli akan berbincang dengan Presidennya Anwar Ibrahim bagi mengkaji semula pemilihan calon untuk kerusi Parlimen Sungai Buloh selepas Khairy diumumkan sebagai calon BN di kawasan itu.
Suruhanjaya Pilihan Raya (SPR) menetapkan Sabtu ini (5 November) sebagai hari penamaan calon, pengundian awal (15 November) dan hari mengundi pada 19 November.


4,471 kanak-kanak hilang dari 2017 hingga 1 September tahun ini

Sebanyak 4,471 kes kehilangan kanak-kanak berumur 18 tahun ke bawah dilaporkan dari 2017 hingga 1 September tahun ini, kata Timbalan Menteri Dalam Negeri I Ismail Mohamed Said.Beliau berkata berdasarkan statistik Polis Diraja Malaysia (PDRM), daripada jumlah itu, 4,399 orang kanak-kanak telah dijumpai semula manakala 72 orang lagi masih hilang.Bagi kes orang hilang berumur 18 tahun dan ke atas pula, beliau berkata sebanyak 6,074 kes dilaporkan dalam tempoh sama dengan 4,871 orang telah dijumpai semula manakala 1,203 orang masih hilang.“Antara langkah-langkah yang diambil oleh kerajaan untuk menangani masalah ini adalah dengan mewujudkan Portal Kanak-kanak Hilang. Maklumat berkenaan dipaparkan di portal https://knk2hilang.rmp.gov.my yang boleh diakses oleh orang awam.“Portal ini memberi peluang kepada masyarakat untuk bekerjasama mengesan kanak-kanak yang hilang dengan lebih cepat dan berkesan dengan menyalurkan maklumat yang terkini melalui Internet,” katanya semasa sesi soal jawab pada persidangan Dewan Negara hari ini.Ismail menjawab soalan Senator Koh Nai Kwong yang ingin tahu mengenai statistik bilangan kes kehilangan orang dan kanak-kanak yang dilaporkan di Malaysia dalam tempoh lima tahun sebelum ini termasuk bilangan orang telah ditemui dan masih belum ditemui serta langkah-langkah yang diambil oleh kerajaan untuk menangani masalah itu.Selain itu, beliau berkata PDRM juga menjalin kerjasama dengan 40 agensi lain melalui NUR Alert iaitu sistem amaran awal bagi kes kehilangan kanak-kanak untuk membantu agensi penguatkuasa undang-undang dalam menjalankan siasatan dan membawa kepada tangkapan yang pantas.“PDRM turut mengadakan kerjasama dengan pelbagai pihak dalam penganjuran program-program kesedaran untuk mengelakkan kes ini daripada berulang. Kempen Kesedaran Kanak-kanak atau Child Awareness Campaign (CAC) bertujuan memberikan kesedaran kepada masyarakat bahawa kanak-kanak mudah terdedah menjadi mangsa dan adalah penting untuk memastikan keselamatan mereka terjamin,” katanya.Menjawab soalan tambahan Senator Muhammad Zahid Md Arip, Ismail berkata berdasarkan siasatan PDRM, antara sebab orang hilang adalah mengalami masalah keluarga atau kurang mendapat perhatian keluarga; keluar rumah kerana mengikut rakan sebaya atau kekasih untuk mencari kebebasan; kemurungan; nyanyuk, masalah mental atau tidak siuman dan masalah jenayah.Selain itu, katanya orang hilang juga merangkumi orang yang mencari pekerjaan, hilang daripada keluarga mungkin ada perselisihan faham dengan keluarga; lari dari pengutip hutang dan penderaan fizikal atau mental.


Pentadbiran Rishi Sunak batal hasrat pindahkan kedutaan UK ke Baitulmaqdis

Kerajaan baru Britain diketuai Perdana Menteri Rishi Sunak pada Khamis buat masa ini tidak mempunyai sebarang hasrat untuk memindahkan Kedutaan United Kingdom (UK) di Israel dari Tel Aviv ke Baitulmaqdis.
Idea itu disuarakan semasa kepimpinan bekas perdana menteri Liz Truss dan beliau mengarahkan semakan mengenai perkara itu dilakukan, lapor Agensi Anadolu.
"Ia telah disemak. Tiada rancangan untuk memindahkan kedutaan Britain," kata jurucakap kerajaan kepada pemberita.
Duta Palestin ke UK, Husam Zomlot mengucapkan terima kasih kepada pepimpinan baru itu dan berpendapat persoalan mengenai lokasi kedutaan UK tidak sepatutnya timbul sejak dari awal lagi.
“Kami menyeru kerajaan British memainkan peranan aktif, mengiktiraf negara Palestin, mengesahkan sokongan UK terhadap hak pelarian Palestin, mengharamkan semua barangan dan produk daripada penempatan di wilayah yang diduduki dan mengenakan sekatan terhadap syarikat yang mengaut keuntungan,” katanya.


KJ nasihatkan warga emas dapatkan vaksin, dos penggalak menjelang Ramadan

Warga emas dinasihat mendapatkan vaksin dan dos penggalak Covid-19 sebagai perlindungan diri terutama menjelang Ramadan ini, kata Menteri Kesihatan Khairy Jamaluddin.Khairy menerusi ciapan di Twitter beliau hari ini, berkata pengambilan suntikan tersebut amat penting kerana pada bulan puasa nanti ramai warga emas dijangka keluar ke masjid untuk menunaikan solat sunat tarawih.“Mesej ini juga sangat penting menjelang bulan puasa. Mungkin orang tua kita tidak ke mana-mana sekarang. Tapi tiba Ramadan mereka akan beramai-ramai pergi solat tarawih. Elok ‘top-up’ perlindungan mereka dengan ‘booster’. Kita ikhtiar dan tawakal kepada Allah,” katanya. Dalam ciapan itu, Khairy turut memaklumkan sebanyak 105 kematian Covid-19 dilaporkan semalam dan warga emas yang tiada vaksinasi atau dos penggalak adalah golongan yang amat berisiko tinggi. “Kapasiti hospital atau unit rawatan rapi (ICU) terkawal. Tapi saya juga mahu kadar kematian terkawal,” katanya. Berdasarkan graf dalam ciapan tersebut, data bagi setiap 100,000 populasi mengikut status vaksinasi semalam, menunjukkan kematian tertinggi dicatatkan golongan yang tidak divaksinasi bagi setiap peringkat umur.


Banjir di Perak, Kelantan dan Sarawak makin pulih

Situasi banjir di Perak, Kelantan dan Sarawak semakin pulih dengan jumlah mangsa yang ditempatkan di pusat pemindahan sementara  (PPS) malam ini berkurangan berbanding petang tadi.
Di Sabah dan Terengganu pula, jumlah mangsa yang berlindung di PPS tidak berubah berbanding angka yang dicatat pada sebelah petang.
Di Perak, bilangan mangsa banjir berkurangan kepada 42 orang membabitkan lapan keluarga setakat 9 malam berbanding 50 daripada 10 keluarga di daerah Hilir Perak pada 4 petang.
Sekretariat Jawatankuasa Pengurusan Bencana Negeri (JPBN) melalui satu kenyataan memaklumkan semua penduduk Kampung Batu 7 1/2 Lorong Mesra dan Kampung Batu 7, Changkat Jong itu ditempatkan di PPS Dewan Sekolah Menengah Kebangsaan Abd Rahman Talib (SMART).
Di Kelantan, sebuah PPS di Pasir Mas ditutup malam tadi menjadikan hanya dua lagi masih beroperasi di jajahan itu membabitkan 31 mangsa iaitu 17 orang di Pusat Tarbiah Nasrullah Pohon Buloh manakala 14 lagi di Sekolah Kebangsaan Banggol Chicha.
Di Sarawak, JPBN memaklumkan hanya tujuh mangsa banjir masih ditempatkan di PPS Dewan Masyarakat Kampung Lutong di Sebuyau malam ini.
Di Terengganu pula, jumlah mangsa banjir di Besut  kekal 53 orang daripada 12 keluarga yang berlindung di PPS Masjid Kampung La.
Pegawai Pertahanan Awam Besut Kapten Ramlan Ros Wahid ketika dihubungi Bernama petang tadi berkata semua mangsa dijangka berada di PPS itu dalam tempoh yang lama kerana kebanyakan rumah mereka dihanyutkan banjir.
Di Sabah, mangsa banjir yang dipindahkan di Kota Belud kekal 135 orang daripada 56 keluarga dengan 62 individu daripada 26 keluarga ditempatkan di PPS Dewan Sekolah Kebangsaan Pekan dan 73 orang daripada 30 keluarga berlindung di Dewan Sekolah Jenis Kebangsaan (C) Chung Hwa.
Jumlah penduduk yang dipindahkan akibat fenomena air pasang besar sedikit berkurangan kepada 1,454 orang daripada 298 keluarga berbanding 1,471 orang dari 303 keluarga petang tadi.
Mereka ditempatkan di sebuah PPS di Sandakan (688 orang daripada 121 keluarga) dan enam PPS di Pitas (766 orang daripada 177 keluarga).


13 terkorban di Syria akibat serangan pasukan khas AS

Pasukan khas Amerika Syarikat (AS) berjaya menumpaskan anggota kumpulan jihadis kanan dalam serbuan udara di barat laut Syria pada Khamis, mengorbankan 13 orang dalam operasi yang disifatkan Pentagon sebagai sebuah “kejayaan”.Operasi terbaru yang dijalankan tersebut dianggap sebagai serangan terbesar oleh tentera AS di wilayah Idlib yang dikuasai puak jihadis sejak serbuan 2019 yang membunuh ketua Daesh Abu Bakr al-Baghdadi.Serangan yang menyasarkan bandar Atme itu dikatakan berlangsung kira-kira dua jam.Bagaimanapun, sasaran sebenar serangan tersebut masih belum jelas.Beberapa nama yang tular di media sosial dan dalam kalangan penduduk tempatan menunjukkan serbuan AS tersebut tidak ditujukan kepada operasi Daesh sebaliknya terhadap kumpulan pesaingnya, Al-Qaeda.Pentagon tidak mendedahkan sasarannya dalam serbuan tersebut, namun berkata lebih banyak maklumat akan didedahkan kemudian.“Pasukan Operasi Khas AS di bawah kawalan Pusat Kawalan AS menjalankan misi menentang keganasan petang ini di barat laut Syria,” kata jurucakap John Kirby dalam satu kenyataan.“Misi itu berjaya. Tiada kemalangan jiwa daripada pasukan AS,” tambahnya.Pemantau Hak Asasi Manusia Syria berkata sekurang-kurangnya tujuh orang awam menjadi antara 13 orang yang terbunuh dalam operasi tersebut, di mana tentera elit AS membuat pendaratan helikopter berhampiran Atme.“Sekurang-kurangnya 13 orang terbunuh, antaranya empat kanak-kanak dan tiga wanita semasa operasi tersebut,” kata ketua badan pemantau Rami Abdel Rahman kepada AFP.Wartawan AFP juga berkesempatan melawat sebuah rumah di pinggir Atme yang menjadi salah satu sasaran utama pasukan khas AS tersebut.Pertempuran sengitBangunan dua tingkat dilihat musnah akibat pertempuran sengit, dengan bingkai tingkap yang pecah, selain sebahagian bumbung runtuh.Di beberapa bilik bangunan itu, kelihatan kesan darah di dinding dan lantai.Pasukan khas AS telah menjalankan beberapa operasi terhadap beberapa sasaran di Idlib sejak beberapa bulan kebelakangan ini.Kawasan tersebut merupakan wilayah terakhir yang masih bertahan dalam penentangan terhadap kerajaan Bashar al-Assad.Ia juga merupakan tempat tinggal kepada lebih tiga juta penduduk dan didominasi kumpulan jihadis.Sebahagian besar Idlib ditadbir kumpulan Hayat Tahrir al-Sham (HTS), sebuah kumpulan yang diketuai bekas anggota Al-Qaeda di Syria.Sejak beberapa tahun kebelakangan ini, kumpulan itu cuba meletakkan dirinya sebagai kumpulan yang lebih sederhana dan menumpukan hal ehwal Syria dan mengutuk keganasan antarabangsa.HTS juga turut menjalankan operasi untuk menyingkirkan lebih banyak kumpulan jihad radikal, seperti Hurras al-Deen, yang mempunyai lebih banyak jaringan dengan Al-Qaeda.Atme juga merupakan rumah kepada sebuah kem besar bagi keluarga yang dipindahkan akibat konflik yang berterusan selama sedekad dan pakar memberi amaran kawasan itu digunakan oleh puak jihadis sebagai tempat persembunyian dalam kalangan orang awam.Pada 23 Oktober, tentera AS mengumumkan pembunuhan pemimpin kanan Al-Qaeda Abdul Hamid Al-Matar.“Al-Qaeda menggunakan Syria sebagai tempat selamat untuk membina gerakannya semula, membuat hubungan dengan sekutu luar, dan merancang operasi,” kata jurucakap Pusat Kawalan AS John Rigsbee dalam satu kenyataan.Tentera Syria dan penyokong utamanya iaitu pasukan Rusia telah melakukan serangan berulang kali terhadap kumpulan jihadis dan pemberontak di wilayah Idlib.Bagaimanapun perjanjian gencatan senjata yang diusahakan Moscow dan Ankara, dua kuasa asing di negara itu, hampir dua tahun lalu masih secara rasmi dilaksanakan.Assad menegaskan tumpuan utama kerajaan ketika ini adalah untuk menawan semula keseluruhan Syria, termasuk Idlib.Namun, kawasan yang dikendalikan puak jihadis sebahagian besarnya masih kekal dan tidak berubah sejak awal 2020.